Ludmila Kazarjan

Ljudmila Kazarjan (ka Ljudmila Loginova Kazarjan, sündinud 1961) on Eestis elav luuletaja, publitsist ja teaduse populariseerija.

Aastast 1973 elab ta Tartus. Ta lõpetas 1978. aastal Tartu VI Keskkooli ja 1983. aastal Tartu Riikliku Ülikooli vene keele ja kirjanduse erialal.


Komańcza

Komańcza (ukraina keeles Команча) on küla Poolas Podkarpacie vojevoodkonnas Sanoki maakonnas, Komańcza valla halduskeskus. Komańcza asub Slovakkia piirist 6,5 km kaugusel.


Rzepedź

Rzepedź on küla Poolas Podkarpacie vojevoodkonnas Sanoki maakonnas, Komańcza vallas. Rzepedź asub Slovakkia piirist 11 km kaugusel.


Norra ja Venemaa piir

Riigipiir Norra ja Venemaa vahel koosneb 197,7 km pikkusest maapiirist Norra ja Venemaa vahel. Lisak on Varangerfjordis 23,2 kilomeetri pikkune merepiir. Samuti on piir kahe riigi territoriaalvete vahel Barentsi merel ja Põhja-Jäämerel.

Aastatel 1944–1991 oli see piir Norra ja Nõukogude Liidu vahel. Euroopa maanteel 105 on üks piiriületuspunkt. Norra poolt teostab järelevalvet garnison ja see on Norra piirikomissari jurisdiktsiooni all, Venemaa poolt aga Venemaa piirivalveteenistus.

Piiri määratleti lepingus 1326 ja eraldati, milliseid saami osi Norra ja Venemaa maksustada võivad. Piirijoon määratleti 1826. aastal lepinguga ja jääb sisuliselt samaks piiriks ka tänapäeval. 1944 tekkis Norra – Nõukogude Liidu piir. Külma sõja ajal oli piir üheks kahest Põhja-Atlandi Lepingu Organisatsiooni (NATO) ja Nõukogude Liidu vahel, teine oli Nõukogude Liidu ja Türgi piir. Aastatel 1991–1999 oli see ainus piir Venemaa ja NATO vahel. See on Norra noorim muutmata piir. Alates 1960. aastatest on kahe riigi territoriaalvete vahelise piiri osas olnud lahkarvamusi, aga see lahenes piiritluslepinguga 2010.

Piirijoone leping Venemaaga

Läbirääkimisi seoses merepiiriga alustati 1970. 1975. aastal leppisid mõlemad riigid kokku moratooriumis, mis keelas vaidlusaluses piirkonnas nafta ja gaasi varu uurimise. 1978. aastal allkirjastati kalandust reguleeriv ajutine leping.

27. aprillil 2010 teatati Oslos, et Barentsi mere territoriaalne vaidlus on lahendatud. Leping on kompromiss, mis jagab vaidlusaluse ala kaheks ligikaudu võrdse suurusega osaks. Leping allkirjastati Murmanskis 15. septembril 2010. Norra parlament kiitis lepingu 8. veebruaril 2011 ühehäälselt heaks. 30. märtsil hääletas ratifitseerimise toetamist ka Venemaa riigiduuma ning lepingu ratifitseerimise seadusele allkirjastati 8. aprillil 2011. Pärast mõlema riigi poolt ratifitseerimist oli enne selle jõustumist 30-päevane ooteaeg. Leping jõustus 7. juulil 2011, lõpetades 41 aastat kestnud piiritüli.

Lepingus on sätestatud kalandusalase koostöö tingimused, nähes ette Barentsi merel kalastamise ühise reguleerimise mehhanismi säilitamise. Lepingus määratletakse ka koostöö põhimõtted maavara maardlate uurimisel. Merepiiri ületavat maardlat võib tervikuna kasutada ainult kahepoolse kokkuleppe alusel. Piirileping on majanduslikult oluline, kuna see võimaldab geoloogiliste uuringute ja süsivesinike puurimist läbi viia varem vaidlustatud piirkonnas. Piirkond asub ühest maailma suurimast maagaasimaardlast läänes. Norra ettevõte sõlmis lepingu, et alustada piirkonna Norra osa uurimist, esmane seismiline uuring Norra uues merevööndis algas 8. juulil 2011.


Guillaume Le Gentil

Guillaume Joseph Hyacinthe Jean-Baptiste Le Gentil de la Galaisière (12. september 1725 – 22. oktoober 1792) oli Prantsuse astronoom.

Le Gentil avastas Messier' kataloogi objektid Messier 8, Messier 32, Messier 36 ja Messier 38. Ta oli ka esimene astronoom, kes kataloogis tumeda udukogu kui vaatles Luige tähtkujus asuvat udukogu Le Gentil 3. Ta oli ka Prantsuse Teaduste Akadeemia liige.

Le Gentil osales Mihhail Lomonossovi organiseeritud rahvusvahelises projektis, mille eesmärgiks oli mõõta Maa ja Päikese vaheline kaugus, vaadeldes maailma eri paigust Veenuse liikumist üle Päikese. Sellised liikumised on paaridena 8-aastase vahega, kuid iga sellist paari eraldab järgmisest 121 või 105 aastat. Le Gentil mõlemad katsed seda vaadelda ebaõnnestusid. Le Gentil saabus Prantsusmaale tagasi 11 aastat pärast lahkumist ning avastas, et ta oli vahepeal surnuks kuulutatud. Ta õnnestus surnuks kuulutamine tühistada ja elas veel 21 aastat.


Sashori

Sashori (სასხორი) on küla Gruusias Mtshetha-Mthianethi piirkonnas Mtshetha rajoonis.

2014. aastal elas seal 332 inimest.


Luurelennuk

Luurelennuk on sõjalennuk, mis on projekteeritud või kohandatud teostama õhuluuret.

Luurelennuk võib õhuluurel pildistada sihtmärke ning teostada signaalluuret. Kaasaegne tehnoloogia võimaldab mõnel lennukil ja droonil teostada lisaks tavalistele luurelendudele ka luuret reaalajas.

Enne radari leiutamist sõltusid sõjaväed vaenlase vägede paiknemise ja liikumise tuvastamisel luurelennukitest. Pärast külma sõda on õhuluurel kasutatud peamiselt satelliite ja luurelennukite tähtsus on vähenenud.


Munasseened

Munasseened (Oomycota) on ebatõelised seened, ega kuulu seente riiki. Samas on munasseeni varem oma niitja niidistiku moodustumise tõttu seenteks peetud.

Sellesse hõimkonda kuulub rohkem kui 500 liiki munasseeni, nende hulgas mitmed taimekahjustajad.


Coffeeshop

Coffeeshop (hollandi keeles 'kohvipood, kohvik') on asutus Hollandis, kus vastava loa olemasolul on lubatud müüa marihuaanat.

reklaamimise keeld tugevate narkootikumide (kokaiin, heroiin) müügi keeld alla 18-aastasi ei tohi lubada coffeeshopidesse ainet tohib müüa ühele isikule kuni 5 grammi päevas korraga võib laos olla kuni 500 grammi kanepit ei tohi häirida avalikku korda

Paljud coffeeshopid serveerivad ka toitu ja jooke. Alkoholi müük coffeeshopides on keelatud. Coffeeshopid peavad paiknema koolidest vähemalt 250 meetri kaugusel.

Hollandi linnad saavad ise otsustada oma coffeeshopi-poliitika üle. Mõni linn ei luba neid üldse: enamik neist linnadest on kas protestantlike parteide võimu all, või asuvad Belgia või Saksamaa piiril ega soovi narkoturiste. Linnad saavad ka otsustada, kas lubada turiste coffeeshopidesse või mitte. Mõned lõunaprovintside linnad näiteks ei luba, samas kui Maastrichtis on lubatud, kuid kõik kohalikud coffeeshopid peale ühe on võtnud vastu vabatahtliku nõusoleku, mille kohaselt lubatakse coffeeshopidesse ainult kohalikke elanikke, teisisõnu neid, kes elavad kuni 150 kilomeetri raadiuses, kaasa arvatud Belgia ja Saksamaa kodanikud.


Tekiila-agaav

Tekiila-agaav (Agave tequilana) on taimeliik agaaviliste (Agavaceae) alamsugukonnas. Tekiila-agaave kutsutakse veel sinisteks agaavideks või Weberi sinisteks agaavideks. See liik on Mehhikos oluline tänu oma rollile populaarse destilleeritud alkohoolse joogi tekiila põhikomponendina.


Annemäe tee

Annemäe tee on tänav Rakveres, linna lääneosas. Kaugus Rakvere keskväljakust on linnulennult üle 900 meetri.

Tänav saab alguse Rakvere Vanalinna linnaosast, Vallimäe oosi lääneküljel, ning lõpeb Rakvere linna läänepiiril. Annemäe tee algab Tõusu tänava ristmikult ja ristub seejärel põhja poolt Vallikraavi tänavaga ning lõuna poolt Vahtra puiesteega. Vallikraavi tänava ristmikust Rakvere linn piirini on ta piiritänavaks Vallimäe ja Tammiku linnaosa vahel.

Annemäe tee on pikkusega 369 meetrit ja keskmise laiusega 16 meetrit. Selle ääres asuvad ühepereelamud ning kaks puistut (Annemäe tee 1 ja Vallimäe tee 5). Tänava alguses paikneb põhjaküljel (Tõusu tn 13) postmodernistlik ridaelamu, mille arhitektuurne lahendus on koostatud endise, seal asunud palvemaja motiividel arhitektuuribüroos Künnapu & Padrik.


María Dueñas

María Dueñas Vinuesa (sündinud 1964. aastal Puertollanos) on hispaania kirjanik. Ta sai tuntuks 2009. aastal ilmunud esikromaaniga "El tiempo entre costuras" ("Õmblejanna Madriidist"), millest sai üks suurema läbimüügiga hispaania kirjandusteoseid ja mida on tõlgitud rohkem kui 25 keelde.


Ievan polkka

"Ievan polkka" ('Eva polka') on populaarne soome laul, mille sõnad avaldas Eino Kettunen 1928. aastal. Laulu lauldakse tugevas Savo murdes. Laul kõneleb noorest tüdrukust Evast, kes hiilib peole polkat tantsima.

Laul oli väga populaarne pärast teist maailmasõda, kuid kaotas tähelepanu 1970. ja 1980. aastatel. Huvi laulu vastu tõusis uuesti 1990. aastatel, kui ansambel Loituma esitas seda a cappella versioonina.


Ingrida Šimonytė valitsus

Ingrida Šimonytė valitsus on pärast novembris 2020 peetud parlamendivalimisi Ingrida Šimonytė moodustatud Leedu Vabariigi valitsus. President Gitanas Nauseda nimetas Šimonytė peaministriks oma dekreediga 24. novembril 2020. Valitsus astus ametisse 10. detsembril 2020. Valitsuse moodustavad Isamaaliit – Leedu Kristlikud Demokraadid (9 ministrit), Vabaduserakond (3 ministrit) ja Liberaalne Liikumine (2 ministrit).


Amsterdami börs

Amsterdami börs, ametliku nimega Euronext Amsterdam, on Hollandi väärtpaberibörs, mis tegutseb Amsterdamis. Seda loetakse maailma vanimaks väärtpaberibörsiks. Börsi operaatorettevõte on Euronext N.V. ja see on osa Euronexti börsist.

Amsterdami börsil saab kaubelda seal noteeritud aktsiate, investeerimisfondide, börsil kaubeldavate fondide ehk ETFidega ja võlakirjadega. Börsil kaubeldakse eurodes.

Amsterdami börsile teostab järelevalvet kaks asutust – Hollandi Keskpank (De Nederlandsche Bank ehk DNB) ja Hollandi Finantsturgude Inspektsioon (Autoriteit Financiële Markten ehk AFM).


Aida tänav (Pärnu)

Aida tänav on tänav Pärnus Kesklinna linnaosas.

Tänav saab alguse Laialt tänavalt ja suundub lõunasse. Pärast ristumist Põhja tänavaga kulgeb edasi ida suunas. Tänav lõpeb Martensi väljakul.

Lõigul Põhja tänavast kuni Martensi väljakuni on lubatud liigelda vaid jalakäijatel ja jalgratturitel. Tänava pikkus on ligikaudu 315 meetrit.


Siseauditi liigid

Siseauditi funktsiooniks on üldistatult ettevõtte riskijuhtimise ja sisekontrollisüsteemide asjakohasuse, tõhususe analüüs ja sõltumatu hindamine. Tänapäeval hõlmab siseaudit peamiselt riski-, kontrolliprotsesside hindamist ja vastavuskontrolli, mis kõik toetavad äriühingu üldjuhtimist. Viimastel aastakümnetel teadvustatakse üha enam siseauditi olulisust, millest tulenevalt on kasvamas siseauditit rakendavate organisatsioonide arv ja siseauditi ulatus. Ühtlasi toetavad siseauditi funktsiooni tähtsust teadusuuringud, mille järgi aitab siseaudit kaasa äriühingu kvaliteetse üldjuhtimise tagamisele läbi järelevalve funktsiooni, finantspettuste riski maandamise, kontrolliprotsesside ja monitoorimise keskkonna parendamise.

Organisatsioonide keerukamaks muutumisega viiakse siseauditit läbi erinevate eesmärkide ja põhjustega, millest tulenevalt diferentseeritakse erisuguseid siseauditi liike. Sealhulgas on tüüpilised siseauditi liigid operatiivaudit (operational/management/performance audit), vastavusaudit (compliance audit), finantsaudit (financial audit), järelaudit (follow up audit), juurdlusaudit (investigative audit) ja IT-keskkonna audit.


Alex McCarthy

Alex Simon McCarthy (sündinud 3. detsembril 1989 Guildfordis) on Inglismaa jalgpallur, kes mängib väravavahina Inglismaa Premier League'i klubis Southampton.

Ta alustas klubikarjääri Readingis. Enne Readingi põhimeeskonnas debüteerimist mängis McCarthy alates 2007. aastast laenul Inglismaa madalamate liigade klubides, sh Inglismaa tugevuselt kolmanda liiga klubis Yeovil Town, kus ta oli hooajal 2009–10 põhiväravavaht. Readingi põhimeeskonnas Inglismaa esiliigas debüteeris McCarthy hooajal 2010–11. Järgmisel hooajal mängis ta Inglismaa esiliigas laenul Leeds Unitedis ja Ipswich Townis. Hooajal 2013–14 sai McCarthy Readingi põhiväravavahiks.

Aastatel 2014–2015 mängis ta Inglismaa kõrgliigas Queens Park Rangersis ja aastatel 2015–2016 Crystal Palace'is, kuid oli mõlemas klubis varuväravavahiks.

2016. aasta augustis sõlmis ta lepingu Southamptoniga. Southamptoni põhiväravavahiks sai ta 2017. aasta lõpus. 2018. aastal valiti ta Southamptoni aasta mängijaks.

Inglismaa jalgpallikoondise juurde kutsuti McCarthy esimest korda 2013. aastal. Koondisedebüüdi tegi ta 15. novembril 2018 sõprusmängus USA vastu.


Müncheni julgeolekukonverents

Müncheni julgeolekukonverents on rahvusvaheline julgeolekukonverents, mis toimub alates 1963. aastast Münchenis Saksamaal. Sellest Baierimaa pealinnas toimuvast kohtumisest saanud üks olulisemaid julgeolekufoorumeid maailmas.

Müncheni julgeolekukonverents on omataoliste seas maailma suurimaid. Üritusi toimub aastaringselt, peamine konverents on veebruaris. 60. julgeolekukonverents toimus 16.-18. veebruarini 2024.

Viimase paarikümne aasta jooksul on Müncheni julgeolekukonverents muutunud väga tähtsaks. Igal aastal pakub see osalejatele kogu maailmast foorumit, kus saab julgeolekupoliitika raames arutada praeguste ja tulevaste väljakutsete üle. Julgeolekukonverents pakub kohtumisvõimalust ka Atlandi-ülesest kaubandus- ja investeerimispartnerlusest huvitatutele.

Pärast Berliini müüri langemist avati foorum Kesk- ja Ida-Euroopa riikidele, samuti endisele Nõukogude Liidule. Lisaks "klassikalistele" julgeolekupoliitika tegevusaladele võtab kohtumine päevakorda ka muu temaatika, nagu näiteks kliimamuutus või küberturvalisus.

Külma sõja ajal Põhja-Atlandi Lepingu Organisatsiooni (NATO) riikide kokkusaamisena kavandatud kohtumine keskendus selgelt Ida-Lääne konfliktile. Müncheni julgeolekukonverents on üle elanud mitu reformi. Konverentsist on saanud baromeeter, mis näitab julgeolekupoliitika muutumist maailmas.


Martensi väljak

Martensi väljak on Pärnu kesklinnas asuv väljak.

Väljak piirneb idas Pärnu Keskusega, lõunas Port Artur 1 kaubanduskeskusega ja läänes Ringi tänavaga.

Väljak on nimetatud Friedrich Fromhold von Martensi järgi.


Ristsed

Ristsed ehk varrud (ka joodud või varud) on lapse ristimist ja nime saamist tähistav perekondlik pidustus, seotud ristimistalitusega kirikus või kodus.

Ristimine toimus varematel aegadel harilikult pühapäeval, 2–3 nädalat pärast lapse sündi. Varrudeks tapeti tavaliselt loom ja tehti õlut, pidu võis kesta mitu päeva. Valmistatud toit oli sarnane pulmatoidule. Ristsetest võtsid osa kirikuõpetaja, vaderid ehk ristivanemad, lähemad sugulased ja peresõbrad või naabrid. Kaasa võeti kakukott, millesse pandi odraleib ehk varrukakk. Külalised, eelkõige vaderid, kinkisid vastsündinule hambaraha (metallraha), mis hiljem asendus hõbelusikaga vms-ga.

Vanemal ajal peeti ristsetel tähtsaks mitmesuguseid endeid ning täideti maagilisi kombeid, mis olid seotud ristimisveega, et ennustada lapse tulevikku. Oluliseks peeti ka vibuhälli toomist ja ülesseadmist.

Kuigi Nõukogude Liidu okupatsiooniperioodil võimud kirikut ei toetanud, oli lapse ristimine ja ristsete pidamine ikka traditsiooniks. Tänapäeval kohtab ametlikku ristimist vähem, selle on asendanud kas vallavalitsuse või linnavalitsuse korraldatud üritused või mitteformaalsed koosviibimised.


Torkav ruskus

Torkav ruskus (Ruscus aculeatus) on igihaljas põõsas, mis kuulub ruskuse perekonda aspariliste sugukonnas . Pärineb peamiselt Vahemere, Lääne- ja Lõuna-Euroopa ning Põhja-Aafrika piirkonnast .


Steineri pedagoogika

Steineri pedagoogika ehk Waldorfi pedagoogika on Rudolf Steineri loodud pedagoogiline filosoofia.

Steineri pedagoogika lähtekohaks on inimesekäsitus, mis vaatleb mõtte-, tunde- ja tahtearengut tervikseostes kogu elukaare jooksul. Mõisted "Waldorfi pedagoogika" ja "Steineri pedagoogika" tähistavad sama pedagoogikat, üks mõiste viitab esimese kooli asukohale, teine suuna algatajale.

Steineri pedagoogika toetab lapse igakülgset arengut ja lähtub inimese kasvamise ja arenemise seaduspärasustest. Teadmisi omandatakse käsikäes kunstilis-praktiliste tegevustega. Kasutatakse kujundava hindamise meetodit, õppeprotsess tugineb kodu ja õppeasutuse vahelisele koostööle, nii lapsevanemad kui ka pedagoogid väärtustavad elukestvat õpet.

Õppekava aluseks võetakse filosoofia, mille keskmes on õpilane ja tema vaimsus. Õpetamise kõik faasid baseeruvad lapse individuaalsusel ja tema mõistmisel. lapsest aru saamisel. Pedagoogiline filosoofia määratleb õppekava järjestikused etapid ja nende suhte lapse füüsilise, intellektuaalse ja kognitiivse arenguga. Steineri õpetamismeetod rõhub rütmile, järjepidevusele, õppeainete integreerimisele ja nende kontekstualiseerimisele. Tunde viiakse läbi vabamas vormis ja loomingulisemalt kui tavalistes üldhariduskoolides, et arendada õppeprotsessis õpilaste fantaasiat ja kujutlusvõimet olenemata õppeainest.

Õpetaja kannab õppeprotsessis ka psühholoogi rolli, tähendab ta peab olema valmis pakkuma õppijale moraalset tuge. Suuremat osa materjalidest tutvustatakse loo jutustamise kaudu. Narratiivi põhine õpetus toetab õpilaste tähelepanu. Pärast jutustuse kuulamist ja meeldetuletamist pannakse informatsioon ka paberile kirja.


Öökuninganna

Suureõieline kuukaktus ehk öökuninganna (Selenicereus grandiflorus (L.) Britton et Rose, ka Cereus grandiflorus (L.) Mill) on kaktuseliste sugukonda kuukaktuse perekonda kuuluv magusa- või vaniljelõhnaline suurte õite ja ronivate vartega põõsas.


Sanitaarraie

Sanitaarraie (sanitation harvest, sanitation cutting, sanitary cutting, salvage cutting, salvage felling )

Sanitaarraie, üks mitmest hooldusraie tüübist, on haigete ja kahjustatud, aga ka surnud ja surevate puude väljaraie, mis on metsakasvatuslikust seisukohast vajalik ning millega parandatakse metsa tervislikku seisundit.


Kagu tänav (Rakvere)

Kagu tänav on tänav Rakveres, linna kagu osas. Kaugus keskväljakust linnulennul mõõdetuna 1,3 km.

Tänav on 116 meetrit pikk, ca 6,5 meetrit lai ning asub Seminari linnaosas. Tänav paikneb Vabaduse tänava ja Lõuna tänava vahel, olles paralleelne Piiri tänavaga .

Tänava ääres paiknevad ühepereelamud, rajatud põhiliselt 20. sajandi teises pooles.


Juan José Millás

Juan José Millás García või Juanjo Millas (sündinud 31. jaanuaril 1946 Valencias) on hispaania kirjanik ja ajakirjanik. Tema teoseid on tõlgitud 23 keelde.


Hernevalk

Hernevalk on taimne proteiin, mida toodetakse hariliku herne kollastest ja rohelistest purustatud seemnetest (hernestest). Peamiselt kasutavad hernevalku toidulisandina sportlased valgupulbri kujul ja taimetoitlased alternatiivina loomset päritolu valguallikatele. Samuti kasutatakse hernevalku toiduainetööstuses näiteks emulgaatorina ja paksendajana selle hüpoallergeensete omaduste tõttu.


Edela tänav (Rakvere)

Edela tänav on tänav Rakveres, linna kaguosas. Kaugus keskväljakust linnulennul mõõdetuna 1,4 km.

Tänav on 63 meetrit pikk, ca 7,5 meetrit lai ning asub Seminari linnaosas. Tänav saab alguse Vabaduse tänavalt ja on umbtänav, olles paralleelne Kagu tänava ja Päeva tänavaga.

Tänava ääres paiknevad ühepereelamud, rajatud põhiliselt 20. sajandi teises pooles.


Wysoczany

Wysoczany on küla Poolas Podkarpacie vojevoodkonnas Sanoki maakonnas, Komańcza vallas. Wysoczany asub Sanokist umbes 14 km lõunaedelas.


Pitze

Pitze voolab läbi Pitztali oru, mis on Inntali lõunapoolne haru. Selle pikkus on umbes 41 km ja selle valgla on 308 km². See suubub Inni 3 km Imsti linnast idas 700 m kõrgusel.


Lissaboni börs

Lissaboni börs, ametliku nimega Euronext Lisbon, on Lissabonis tegutsev väärtpaberibörs. Tegemist on Portugali suurima börsiga. Börsi operaatorettevõte on Euronext N.V. ja see on osa Euronexti börsist.

Lissaboni börsil saab kaubelda siin noteeritud aktsiate, fondide osakute (ETF), garantiide ja võlakirjadega. Börsil kaubeldakse eurodes.

Lissaboni börsile teostab järelevalvet Portugali Keskpank (Banco de Portugal).

Portugalis on ka teine börs – OPEX – mis on väike, kuid tegutseb samuti Lissabonis. Käesolev artikkel räägib Euronext Lisbonist.


Pitztal

Pitztal on alpiorg Austrias Tiroolis. Pitztal on Ülem-Inntali lõunapoolne külgorg ning kulgeb Ötztali (idas) ja Kaunertali (läänes) orgude vahel. Pitze jõgi voolab oru pikkuses ja suubub Rifflsee järve (2232 m) ülemjooksust läänes; selle keskmine voolukiirus on 2,7 m³/s. Jõe ülemises lõigus on Griesi juga.

Oru peamine majanduslik tegevus on põllumajandus ja turism. Oru üks peamisi vaatamisväärsusi on Pitztali maa-alune köisraudtee, mis viib reisijad Mittelbergist (1736 m) Mittelbergferneri mäele (3570 m). Oru oluliste külade hulka kuuluvad Wenns (962 m), Sankt Leonhard im Pitztal (1366 m) ja Arzl im Pitztal (880 m).


Club Brugge KV

Club Brugge Koninklijke Voetbalvereniging on Belgia jalgpalliklubi, mis tegutseb Brugges. See mängib riigi kõrgliigas Jupiler Pro League. Klubi on asutatud 1891. aastal.

Club Brugge on Belgia üks edukamaid klubisid. See on tulnud Belgia meistriks 18 korda, jäädes selles arvestuses alla ainult RSC Anderlechtile. Lisaks on 11 korda võidetud Belgia karikas ja 15 korda superkarikas. Brugge on ainus klubi, mis on mänginud Euroopa karika või UEFA Meistrite Liiga finaalis – hooajal 1977–78, kui kaotati Liverpoolile. 1976. aastal oldi kaotatud Liverpoolile UEFA karika finaalis.

Klubi kodustaadion on Jan Breydeli staadion, mis mahutab 29 062 pealtvaatajat. Club Brugge linnarivaal on Cercle Brugge.


Texta toolkit

Texta toolkit on avatud lähtekoodiga tööriistaraamistik vabatekstiliste (suur)andmetega tutvumiseks ja nende analüüsimiseks. Tarkvara on mõeldud erinevatest valdkondadest pärineva informatsiooni töötlemiseks.

Texta toolkit kasvas välja rakendusuuringutest STACCis ning selle arendust on toetatud ka Eesti keeletehnoloogia riiklikust programmist. Tarkvara arendab Eesti ettevõte Texta OÜ, mis on esimene loomuliku keele töötlusele ja selle rakendamisele keskendunud keeletehnoloogia idufirma Eestis.

Tarkvara on kirjutatud Pythoni keeles ning toetub Elasticsearchile. Olulisemad Pythoni teegid on Django, Gensim ja EstNLTK.

Esimene koodivaramusse lisandunud krattide baaskomponent on just Texta toolkit, mida tänaseks on kasutanud mitmed asutused oma tööprotsesside tõhustamiseks ja rutiinsete tegevuste automatiseerimiseks.


Kirsti Paakkanen

Kirsti Kaarina Paakkanen (sünninimi Poikonen; 12. veebruar 1929 Saarijärvi – 3. november 2021 Espoo) oli soome tippjuht. Pärast oma reklaamiettevõtja karjääri ostis ta 1991. aastal rahalistesse raskustesse sattunud Marimekko, millest Paakkaneni juhtimisel arenes Soome üks edukamaid tekstiili- ja rõivaala ettevõtetest.


Vassili Kononov

Vassili Kononov (vene keeles Василий Иванович Кононов; 31. detsember 1904 (vkj 12. jaanuar 1905) Toinenjoki, Aunuse kubermang, Venemaa Keisririik – 19. detsember 1983 Petroskoi) oli Karjala koreograaf ja ballettmeister, rahvuselt vepslane, Vene NFSV teeneline kunstitegelane, Karjala ANSV rahvakunstnik.


Kriikeelne Vikipeedia

Kriikeelne Vikipeedia (krii keeles ᐗᑭᐱᑎᔭ) on Vikipeedia kriikeelne versioon.

Kriikeelsele Vikipeediale pandi alus 2004. aastal.

Seal on artiklit, millega see on artiklite arvult . keeleversioon.


Atikamekikeelne Vikipeedia

Atikamekikeelne Vikipeedia (atikameki keeles Atikamekw Wikipetcia) on Vikipeedia atikamekikeelne versioon.

Seal on artiklit, millega see on artiklite arvult . keeleversioon.


OPEX

OPEX börs on Portugali väärtpaberibörs, mis tegutseb Lissabonis. Seal kaubeldakse väikeste ja keskmise suurusega ettevõtete väärtpaberitega. Börsi operaatorettevõte on OPEX (Sociedade Gestora de Mercado de Valores Mobiliários Não Regulamentado, S.A). OPEX börsi üldindeks on PEX.

Tegemist ei ole Portugali peamise börsiga. Portugali peamine börs on Lissaboni börs.

OPEX börsil saab kaubelda siin noteeritud aktsiate ja võlakirjadega. Börsil kaubeldakse eurodes. Võrreldes Lissaboni börsiga on OPEX börsil aktsiate noteerimise reeglid leebemad.

OPEX börsile teostab järelevalvet Portugali Keskpank (Banco de Portugal).

Börs loodi 19. septembril 2003, et pakkuda Portugali väikestele ja keskmise suurusega ettevõtetele paremaid võimalusi investorite kaasamiseks. Börsi kauplemismahud on väikesed.


Joaquín Correa

Carlos Joaquín Correa (sündinud 13. augustil 1994 Juan Bautista Alberdis) on Argentina jalgpallur, kes mängib ründajana Itaalia kõrgliiga klubis Milano Internazionale ja Argentina jalgpallikoondises.

Ta alustas klubikarjääri Argentina klubis Estudiantes, mille koosseisus debüteeris ta Argentina kõrgliigas 2012. aastal.

2015. aasta jaanuaris sõlmis ta nelja ja poole aasta pikkuse lepingu Itaalia kõrgliiga klubiga Sampdoria. 2016. aasta juulis siirdus ta umbes 13 miljoni euro eest Hispaania kõrgliiga klubisse Sevilla.

2018. aastal naasis Correa Itaaliasse, sõlmides viieaastase lepingu Rooma Lazioga. Üleminekusumma oli 16 miljoni eurot.

2021. aasta augustis siirdus ta Milano Internazionalesse.

Argentina jalgpallikoondises tegi Correa debüüdi 9. juunil 2017 sõprusmängus Brasiilia vastu. Neli päeva hiljem lõi ta sõprusmängus Singapuri vastu oma esimese koondisevärava. 2021. aastal võitis ta Argentina koondisega Copa América.


Kalavalgupulber

Kalavalgupulber inimtoiduks mõeldud kuivatatud ja stabiilne kalatoode, milles valk on kontsentreeritum kui algses kalalihas.

Toodet kasutatakse ühe koostisosana spordialases toitumises ja toidulisandina. Kalavalgupulber peab vastama mitmesugustele töötlemis-, puhtuse- ja funktsionaalsusnõuetele, mis muudavad selle inimtoiduks sobivaks. Nõudlus toiduvalmistamisel kasutatava kalavalgupulbri järele kasvab maailmas järk-järgult. Kõige sobivamaks kalavalgupulbri tootmiseks peetakse valge liha ja väikese rasvasisaldusega kalu.

Samas on ka muid kalavalguallikaid, näiteks punane liha, väheväärtuslikud kalaliigid ja toiduks mõeldud kalade kõrvalsaadused. Toote kvaliteet ja omadused sõltuvad suuresti tooraine päritolust ja töötlemisviisidest. Üha suurenev teadlikkus kuivatatud kalavalgu sobivusest toidu rikastamiseks ja lisandväärtuse tootmiseks on innustanud toiduainetööstust uurima eri meetodeid kalavalgu koostisosa väljatöötamiseks erinevatest toorainetest.


Ibokeelne Vikipeedia

Ibokeelne Vikipeedia (ibo keeles Wikipedia) on Vikipeedia ibokeelne versioon.

Ibokeelsele Vikipeediale pandi alus 2004. aastal.

Seal on artiklit, millega see on artiklite arvult . keeleversioon.


Chuck Yeager

Charles Elwood Yeager (13. veebruar 1923 – 7. detsember 2020) oli Ameerika Ühendriikide õhuväelane ja katselendur.

Yeager liitus 1941. aastal õhuväega ning osales II maailmasõjas. 1942. aastal sai ta lenduriks ning tulistas sõja jooksul alla 11,5 lennukit (ühe lennuki tulistas alla teise lenduri abiga).

Pärast sõja lõppu sai Yeager katselenduriks ning lendas mitmete lennukitega, sealhulgas NACA eksperimentaalsete rakettlennukitega. 14. oktoobril 1947 sai ta Bell X-1 lennukit juhtides esimeseks inimeseks, kes on ületanud helibarjääri. Hiljem püstitas ta veel mitmeid kiiruse ja kõrguse rekordeid.

Yeager juhtis hiljem mitmeid üksusi ning osales Korea ja Vietnami sõjas. 1969. aastal ülendati ta brigaadikindraliks ning ta lahkus õhuväest 1975. aastal.


Ühelehine ämbliklill

Ühelehine ämbliklill (Cleome monophylla) on üheaastane rohttaim, mida leidub Aafrika lõunaosas, Indias ning ümbritsevates saareriikides. Ladinakeelse nime teine sõna monophylla tähistab taime lihtlehti.


Väike-Sepa tee

Väike-Sepa tee on tänav Viimsi vallas Viimsi alevikus.

Väike-Sepa tee hooneteks on näiteks Väike-Sepa tee 2 ja 3. Tänava pikkus on 79 meetrit.


Jaama tänav (Põlva)

Jaama tänav on tänav Põlvas.

Tänav algab Pärna tänavaga ristumisest ja kulgeb paralleelselt Kesk tänavaga Põlva kalmistu kõrvalt. Seejärel lõikub vasakult Kesk tänavaga ning kulgeb osaliselt piki Põlva järve äärt. Siis ristub Jaama tänav Põlva ringteega ning jõudes raudteeni, ristub Kanepi–Leevaku maanteega (nn Räpina maantee), kulgeb edasi mööda raudtee äärt ning ristub Lao tänavaga. Samas asub ka Põlva raudteejaam.


Alessandro de' Medici

Alessandro de' Medici (1512? – 6. jaanuar 1537) oli Firenze Vabariigi valitseja 1531. aastal ja Firenze esimene hertsog aastatel 1532–1537.

Medicid oli Firenzest pärit pankurisuguvõsa, kelle võimu alguseks võib pidada aastat 1397, kui Giovanni di Bicci de' Medici asutas Medicite panga. Medicid tulid Firenzes de facto võimule aastal 1434, kui Giovanni poeg Cosimo di Giovanni de' Medici naasis pärast aastast eksiili Firenzesse. Cosimo kasutas oma jõukust, et mõjutada Firenze Vabariigi Signoria liikmete valimist ja otsuseid. Medicite suguvõsa tuli Firenzes de iure võimule aastal 1531, kui pärast Cognaci sõda määras Clemens VII kokkuleppel Karl V Firenzet valitsema Alessandro de' Medici. Medicite võim Firenzes oli katkenud vaid kahel korral, s.o aastatel 1494–1512 ja 1527–1530, kui Medicite suguvõsa vastased haarasid Firenzes ajutiselt võimu.

Karl V määras Alessandro de' Medici 1531. aastal Firenze Vabariigi valitsejaks ning 1531. aasta teisel poolel määras Clemens VII ta Firenze hertsogiks. Ametlikult algas Alessandro valitsusaeg hertsogina 1532. aastal. Tänu oma tumedamale nahatoonile pälvis Alessandro de' Medici kaasaegsetelt hüüdnime "il Moro" ehk "mooramaamees". Alessandro de' Medici valitsusaja ja isiku kohta on vähe informatsiooni. Kui võimule tuli Cosimo I Medicite suguvõsa alamharust, lasi ta oma võimu kinnitamiseks hävitada Alessandro kohta allikaid ja dokumente, mis oleks võinud teda kujutada hea valitsejana. Seetõttu on suur osa informatsiooni Alessandro valitsusaja kohta kriitiline ja hukkamõistev. Tema kaasaegsed heitsid talle ette ebaseaduslikult hertsogitiitli saamist, liiga julma valitsemist ja seksuaalset kõlvatust, mis seisnes väidetavalt nunnadega magamises.

Alessandro de' Medici valitses Firenzet kuni aastani 1537, kui ta mõrvati oma sugulase Lorenzino di Pierfrancesco de' Medici poolt.


Antonio Muñoz Molina

Antonio Muñoz Molina (10. jaanuar 1956 Úbeda, Jaéni provints) on hispaania kirjanik. Ta on Real Academia Española täisliige (1996) ja akadeemia Buenas Letras de Granada auliige, 2013. aastal määrati talle kirjanduse kategoorias Astuuria Printsi auhind. Tema loomingus on palju viiteid popkultuurile, mis on tema üks peamisi inspiratsiooniallikaid.


Zatwarnica

Zatwarnica on küla Poolas Podkarpacie vojevoodkonnas Bieszczady maakonnas Lutowiska vallas. Zatwarnica asub maakonnakeskusest Ustrzyki Dolnest ligikaudu 23 km lõunas.


Pascal Groß

Pascal Groß (sündinud 15. juunil 1991 Mannheimis) on Saksamaa jalgpallur, kes mängib poolkaitsjana Inglismaa Premier League'i klubis Brighton & Hove Albion.

Ta alustas klubikarjääri TSG 1899 Hoffenheimis, mille koosseisus debüteeris ta Saksamaa kõrgliigas hooajal 2008–09. 2011. aastal liitus ta Saksamaa esiliiga klubiga Karlsruher SC.

Aastatel 2012–2017 mängis Groß viis hooaega FC Ingolstadt 04-s, sh viimased kaks hooaega Saksamaa kõrgliigas.

2017. aasta mais sõlmis ta nelja-aastase lepingu Brighton & Hove Albioniga. 2018. aastal valiti Groß Brighton & Hove Albioni aasta parimaks mängijaks ning sama aasta juunis sõlmis ta klubiga uue nelja-aastase lepingu. 2022. aasta juunis pikendas ta klubiga lepingut kahe aasta võrra.

Aastatel 2008–2011 mängis Groß Saksamaa noortekoondistes.


Daniel Burbank

Daniel Christopher Burbank (sündinud 27. juulil 1961) on Ameerika Ühendriikide endine astronaut ja rannavalve ohvitser.

Burbank alustas ülikooliõpinguid Fairfieldi Ülikoolis, kuid läks pärast esimest aastat üle Ameerika Ühendriikide rannavalve akadeemiasse, mille lõpetas 1985. aastal. 1987. aastal sai ta lennuinstruktoriks ning teenis mitmes rannavalvejaamas. 1996. aastal sai ta Bruce Melnicki järel teiseks rannavalve liikmeks, kes on valitud NASA astronaudiks.

Burbank osales Space Shuttle'i programmi missioonidel STS-106 ja STS-115 ning kuulus Rahvusvahelise Kosmosejaama 29. ja 30. ekspeditsiooni. Ta lahkus rannavalvest 2009. aastal ja NASAst 2018. aastal.


Pszczeliny

Pszczeliny on küla Poolas Podkarpacie vojevoodkonnas Bieszczady maakonnas Lutowiska vallas. Pszczeliny asub Ukraina piirist 2,5 km kaugusel, maakonnakeskusest Ustrzyki Dolnest ligikaudu 30 km lõunas.


Anduļēni

Anduļēni on küla (mazciems) Lätis Madona piirkonnas Ērgļi vallas. Küla asub valla keskosas, Piparupīte jõe ja maantee P4 ääres. Aastail 2006-2021 kuulus küla Ērgļi piirkonda.


Ķurzēni

Ķurzēni on küla (skrajciems ehk hajaküla) Lätis Madona piirkonnas Sausnēja vallas. Küla asub valla kaguosas merepinnast 155 meetri kõrgusel. Ķurzēni jääb valla keskusest Sidrabiņist 7, endisest piirkonna keskusest Ērgļist 15 ja Riiast 139 kilomeetri kaugusele.

Külas asub Ķurzēni bussipeatus. Aastail 2006-2021 kuulus küla Ērgļi piirkonda.


Kaukuri

Kaukuri on küla (mazciems) Lätis Madona piirkonnas Sausnēja vallas. Küla asub valla kaguosas merepinnast 170 meetri kõrgusel. Kaukuri jääb valla keskusest Sidrabiņist 4,8, endisest piirkonna keskusest Ērgļist 15 ja Riiast 143 kilomeetri kaugusele.

Külast edelas asub 212 meetri kõrgune Kaukuri mägi.

Aastal 2002 oli külas 12 elanikku. Aastail 2006-2021 kuulus küla Ērgļi piirkonda.


Ujsoły

Ujsoły on küla Poolas Sileesia vojevoodkonnas Żywieci maakonnas, Ujsoły valla halduskeskus. Ujsoły asub Slovakkia piirist vähem kui 6 km kaugusel.

Ujsoły on suvituskoht ja talispordikeskus.


Ramļēni

Ramļēni on küla (skrajciems ehk hajaküla) Lätis Madona piirkonnas Sausnēja vallas. Küla asub valla kaguosas merepinnast 155 meetri kõrgusel Pērse jõe kaldal. Ramļēni jääb valla keskusest Sidrabiņist 3, endisest piirkonna keskusest Ērgļist 16 ja Riiast 127 kilomeetri kaugusele.

Aastal 2002 oli külas 8 elanikku. Aastail 2006-2021 kuulus küla Ērgļi piirkonda.


Soblówka

Soblówka on küla Poolas Sileesia vojevoodkonnas Żywieci maakonnas Ujsoły vallas. Soblówka asub Slovakkia piirist 3 km kaugusel.


FireEye

FireEye on 2004. aastal asutatud küberturbeettevõte peakorteriga Ameerika Ühendriikides California osariigis Milpitases. Küberturbe valdkonnas tegev FireEye on olnud kaasatud olulisemate küberrünnete tuvastamisse ja ennetamisse.


Sausnēja

Sausnēja on küla (vidējciems) Lätis Madona piirkonnas Sausnēja vallas. Küla asub valla kaguosas merepinnast 160 meetri kõrgusel. Sausnēja jääb valla keskusest Sidrabiņist 5, endisest piirkonna keskusest Ērgļist 12 ja Riiast 117 kilomeetri kaugusele.

Külas on põhikool ja raamatukogu, seal asub Sausnēja bussipeatus. Līdumi majas asub kirjanik Voldemārs Zālītise muuseum.

Küla on tekkinud Sausnēja mõisa (Saussen) keskuse Sausnēja valla vallamaja juurde. Aastal 1929 avati mõisa häärberis põhikool, ülejääned hooned jäid kasutuseta. Mõisa hooned hävisid teises maailmasõjas aastal 1944. Nõukogude perioodil oli külas kohaliku kolhoosi keskasula. Aastail 2006-2021 kuulus küla Ērgļi piirkonda.

Aastal 2020 oli külas 82 elanikku.


Stuttgardi börs

Stuttgardi börs (Boerse Stuttgart) on Stuttgardis ja Stockholmis tegutsev väärtpaberibörs. Börs opereerib Stuttgardi börsi ja Nordic Growth Marketi (NGM) börsi. Tegemist on suuruselt nii Saksamaa kui ka Rootsi teise börsiga. Börsi operaatorettevõte on Boerse Stuttgart GmbH.

Stuttgardi börsil saab kaubelda seal noteeritud aktsiate, fondide osakute (ETF), garantiide ja võlakirjadega. Börsil kaubeldakse eurodes.

Stuttgardi börsi järelevalvet teeb Baden-Württemberg Exchange Supervision Authority.

Saksamaa suurim börs on Frankfurdi börs. Rootsi suurim börs on Stockholmi börs.


The Boy Bands Have Won

"The Boy Bands Have Won, and All the Copyists and the Tribute Bands and the TV Talent Show Producers Have Won, If We Allow Our Culture to Be Shaped by Mimicry, Whether from Lack of Ideas or from Exaggerated Respect. You Should Never Try to Freeze Culture. What You Can Do Is Recycle That Culture. Take Your Older Brother's Hand-Me-Down Jacket and Re-Style It, Re-Fashion It to the Point Where It Becomes Your Own. But Don't Just Regurgitate Creative History, or Hold Art and Music and Literature as Fixed, Untouchable and Kept Under Glass. The People Who Try to 'Guard' Any Particular Form of Music Are, Like the Copyists and Manufactured Bands, Doing It the Worst Disservice, Because the Only Thing That You Can Do to Music That Will Damage It Is Not Change It, Not Make It Your Own. Because Then It Dies, Then It's Over, Then It's Done, and the Boy Bands Have Won", lühendatult tavaliselt "The Boy Bands Have Won", on ajavahemikus 1982–2012 tegutsenud Briti ansambli Chumbawamba 2008. aastal avaldatud kolmeteistkümnes ja ühtlasi eelviimane stuudioalbum (2010. avaldatud neljateistkümnes stuudioalbum kandis pealkirja "ABCDEFG").

2020. aasta lõpu seisuga oli albumi 156 sõnast (709 tähemärki) koosnev pealkiri Guinnessi rekordite raamatus kirjas muusikaalbumi pikima pealkirjana.


Gallovei lihaveis

Gallovei lihaveis (inglise keeles Galloway) on üks vanemaid ja puhtamaid veisetõuge. Tõug pärineb Edela-Šotimaalt, kuid on levinud üle kogu maailma. Tõug on nime saanud Galloway piirkonna järgi.


Terrakotapunane

Terrakotapunane ehk terrakotapruun ehk terrakotakarva on punakas heledapoolne kuni keskmise tumedusega värvitoon, mis vastab terrakotast esemete värvusele.

Värvinimetust kasutatakse arhitektuuri, sisekujunduse ja moe kontekstis.


Ötztal

Ötztal on alpiorg Austrias Tiroolis. Ötztaler Ache jõgi voolab läbi oru põhja suunas. Ötztal eraldab Stubai Alpe idas Ötztali Alpidest läänes. Org on 65 km pikk. Oru põhjapoolne ots on Ötztaler Ache jõe Inni suubumise kohas, 8 km Imstist idas ja 50 km Innsbruckist läänes. Seal asub oru ainus raudteejaam, Ötztali raudteejaam, mis ühendab Ötztali Arlbergi raudteega (Innsbruck-Bludenz) ja ka kiirteega A12 (E60).

Oru lõunapoolne ots, ka Gurglertaliks kutsutu, lõpeb Itaalia piiril. Oru moodustab Alpide peaahel, millel on palju liustikke ja kõrgeid tippe, sealhulgas Weißkugel ja Similaun. Obergurgli küla Ötztali lõunapoolses otsas on kõrgeimal asuv kihelkond Austrias.

Ötztalis on 5 omavalitsust (põhjast lõunasse): Sautens, Oetz, Umhausen, Längenfeld ja Sölden. Peamine tegevusala orus on turism. Orgu ümbritsevad mäed on populaarsed nii alpinistide kui ka suusatajate hulgas. Oru ülemises otsas Söldenis, Hochsöldenis ja Hochgurglis on suusakeskused. Timmelsjochi mäekuru ühendab Ötztali Passeieri oru ja Meranoga Lõuna-Tirooli provintsis Itaalias.

Ötztali liustikutee on kõrgeimal asuv sillutatud tee Alpides. See on juurdepääsutee Söldenist Rettenbachi liustikule ja Tiefenbachferneri liustikule. Liustikutee kõrgeim punkt on suusatunneli lõunapoolses otsas.


Vassili Vereštšagin

Vassili Vassiljevitš Vereštšagin (; 26. oktoober 1842 Tšerepovets, Novgorodi kubermang – 13. aprill 1904 Port Artur, Kvantungi oblast) oli vene maalikunstnik ja literaat, üks kuulsamaid Venemaa sõjamaalijaid ja ühtlasi üks esimesi vene kunstnikke, keda tunti laialdaselt ka välismaal. Tema maalitud stseenide realistlikkus on viinud selleni, et suurt hulka tema teoseid ei ole kunagi trükitud ega ka näitustel eksponeeritud.


Warszowice

Warszowice (saksa keeles Warschowitz) on küla Poolas Sileesia vojevoodkonnas Pszczyna maakonnas Pawłowice vallas.


Rifflsee

Rifflsee on järv Tiroolis, Austrias. See on suurim järv Ötztali Alpides. Mägijärv asub Kaunergratis Pitztalist läänes ja on tüüpiline moreenveekogu. Järv täidab ulatusliku oru, liustiku hägune vesi näeb välja rohekas. Seda raamivad põhjas ja läänes Kaunergrati konarlikud tipud, eriti silmatorkavad on Seekogel ja Rostizkogel. Päikesepaistelise ja sooja ilmaga annavad märkimisväärse koguse sulavett Seekarles, Loch ja Rifflferner.

Alpiklubi hütt Rifflseehütte asub läheduses.


Amazonase jõedelfiin

Amazonase jõedelfiin (Inia geoffrensis), tuntud ka kui boto, bufeo või roosa jõedelfiin on jõedelfiinide (Iniidae) sugukonda, hammasvaalaliste (Odontoceti) seltsi kuuluv liik. Tänapäeval on teada kolm alamliiki: I. g. geoffrensis (Amazonase jõedelfiin), I. g. boliviensis (Boliivia jõedelfiin) ja I. g. humboldtiana (Orinoco jõedelfiin). Need kolm alamliiki on levinud vastavalt Amazonase vesikonnas, Boliivias Madeira jõe ülemises osas ja Orinoco vesikonnas.

Amazonase jõedelfiinid on suurimad jõedelfiinid maailmas, täiskasvanud isased delfiinid võivad kaaluda kuni 185 kilogrammi ja olla 2,5 meetrit pikad. Täiskasvanud isendid on üldiselt roosat värvi, eriti isasloomad. Erilisest värvusest tingituna on nad saanud ka oma hüüdnime "roosad jõedelfiinid". Jõedelfiinidel on väga selgelt erinev sooline dimorfismia, isased on emastest 16% pikemad ja 55% raskemad.

Nagu ka teistel hammasvaalalistel on ka Amazonase jõedelfiinidel organ nimega melon, mida delfiinid kasutavad kajalokatsiooniks.

Amazonase jõedelfiinid toituvad hammasvaalaliste hulgast kõige rikkalikumalt. Nad võivad süüa 53 liiki kalu, näiteks säga, tetrasid ja piraajasid. Samuti on nad võimelised sööma jõekilpkonnasid ja magevee krabisid.


Stockholmi katoliku piiskopkond

Stockholmi piiskopkond (ladina keeles Dioecesis Holmiensis; rootsi keeles Stockholms katolska stift) on katoliku piiskopkond Rootsis.

Piiskopkonda kuulub 44 kogudust ja 121 274 usklikku (2018). Püha Eriku katedraal ehitati 1893. aastal.

Rootsi apostellik prefektuur asutati 1781., vikariaat 1783. aastal ja praegune Stockholmi piiskopkond 1953. aastal. Tema piiridesse kuulub kogu Rootsi maa-ala, ta allub otse paavstile ja on ainus Rootsi katoliku piiskopkond.

Mitte segi ajada samanimelise luterliku piiskopkonnaga, mis asutati 1942. aastal; keskajal Stockholmis katoliku piiskopkonda polnud.


Nafta puurimine

Nafta ja gaasi puurimine on puurimine aluspõhja toornafta või gaasi otsimiseks. Avastuste korral puuritakse võimaliku nafta- või gaasivälja ulatuse määramiseks mitu puurauku. Pärast nafta- ja gaasivälja arendamise ja tootmise üle otsustamist puuritakse tootmiskaeve.

Nafta- ja maagaasitööstuses enam kui sajandi jooksul kasutatud tehnikat nimetatakse keerdpuurimiseks, kus torusüsteemi abil pööratav puur kaevab kivi.


Gurglbach

Gurglbach on jõgi Tiroolis, Austrias.

Gurglbach saab alguse Heiterwandi kaljult Nassereithi lähedal. See voolab läänest itta Tarrenzisse; ainus küla, mille jõgi täielikult läbib. Edasi voolab see lõunasse Imsti, kus see linnast 4 km kaugusel Inni suubub. Jõe pikkus on 25,2 km.

Jõgi on üks puhtaveelisemaid Tiroolis. See on rahulik, aeglaselt voolav oja.


Yann Sommer

Yann Sommer (sündinud 17. detsembril 1988 Morgesis) on Šveitsi jalgpallur, kes mängib väravavahina Itaalia kõrgliiga klubis Milano Inter ja Šveitsi jalgpallikoondises.

Ta alustas klubikarjääri Šveitsi klubis FC Basel. Hooajal 2007–08 debüteeris ta Šveitsi kõrgliigas FC Vaduzi meeskonnas, kus ta mängis Baselist laenul. Hooajal 2008–09 mängis ta Vaduziga Šveitsi kõrgliigas. Sama hooaja teises pooles sai ta võimaluse mängida Baseli meeskonnas, kuna klubi põhiväravavaht Franco Costanzo oli saanud vigastada. Hooajal 2009–10 mängis Sommer laenul Grasshopperis. Hooajal 2011–12 sai ta Baseli põhiväravavahiks. Hooaegadel 2010–11, 2011–12, 2012–13 ja 2013–14 tuli ta klubiga Šveitsi meistriks.

2014. aasta juulis liitus Sommer Saksamaa kõrgliigaklubiga Mönchengladbachi Borussia. Ta saabus klubisse Barcelonaga liitunud Marc-André ter Stegeni asemele. Mönchengladbachi Borussia esiväravavaht oli ta kaheksa ja pool hooaega. Hooajal 2019/20 valiti Sommer Saksamaa kõrgliiga hooaja sümboolsesse koosseisu.

2023. aasta jaanuaris sõlmis ta kahe ja poole aasta pikkuse lepingu Müncheni Bayerniga.

Suvel 2023 liitus ta ligi 6 miljoni euro eest Milano Interiga.

Šveitsi jalgpallikoondises tegi Sommer debüüdi 30. mail 2012 sõprusmängus Rumeenia vastu. Ta on kuulunud Šveitsi koondisse 2014. aasta maailmameistrivõistlustel, 2016. aasta Euroopa meistrivõistlustel ja 2018. aasta maailmameistrivõistlustel.


Stefan Lainer

Stefan Lainer (sündinud 27. augustil 1992 Seekirchen am Wallersees) on Austria jalgpallur, kes mängib paremkaitsjana Saksamaa kõrgliiga klubis Mönchengladbachi Borussia ja Austria jalgpallikoondises.

2009. aastal liitus ta Salzburgi Red Bulliga. Ta mängis klubi reservmeeskonnas Austria esiliigas.

2014. aastal sõlmis ta lepingu Austria kõrgliiga klubiga SV Ried. 2015. aastal naasis ta Red Bulli, kus mängis neli hooaega. Ta tuli kõigil neil hooaegadel klubiga Austria meistriks. Hooajal 2017–18 jõudis Lainer Red Bulliga UEFA Euroopa Liigas poolfinaali, kus kaotati kahe mängu kokku võttes Prantsusmaa klubile Marseille Olympique. Lainer andis sel hooajal Euroopa Liigas viis väravasöötu ning valiti Euroopa Liiga hooaja sümboolsesse koosseisu.

2019. aastal siirdus Lainer Mönchengladbachi Borussiasse.

Austria jalgpallikoondises tegi Lainer debüüdi 2017. aasta märtsis sõprusmängus Soome vastu. Koondisekarjääri esimese värava lõi ta 16. novembril 2019 EM-i valikmängus Põhja-Makedoonia vastu.

Tema isa Leo Lainer oli samuti jalgpallur ja kuulus aastatel 1982–1994 Austria koondisse.


Pika

Pika ehk viiksjänes (Ochotona) on väike imetaja, kes elab Aasia ja Põhja-Ameerika mägedes. Pika kuulub jäneseliste seltsi. Pikasid on kokku 37 liiki.


OLAP

OLAP ehk analüütiline veebitöötlus (inglise keeles online analytical processing) on tõhus andmetöötlustehnoloogia, mille abil saab kiirelt läheneda mitmemõõtmelistele analüütilistele päringutele, leida uusi andmeid, aruandeid piiramatult vaadata jpm. . OLAP on seotud äriteabe laiema kategooriaga ja hõlmab ka relatsioonandmebaase, aruannete koostamist ja andmekaevandamist . Mõiste OLAP on modifikatsioon klassikalisest võrgutehingute töötlemisest (OTLP).


Kolli silmaanomaalia

Kolli silmaanomaalia (inglise keeles Collie eye anomaly, lühend CEA) on pleomorfne, kaasasündinud, bilateraalne silma sündroom, mis mõjutab koera silma võrkkesta, kõvakesta, pärissoonkesta ja pimetähni normaalset arengut.

piirkondlik pärissoonkesta hüpoplaasia; pimetähni või sellega piirnevate alade koloboom.


Katsikud

Katsikud (Tartu ja Võru murdes kaejats(e), Virumaal ja Mulgimaal varem ka katse) on tänapäevalgi levinud vana etnograafiline komme külastada koos külakostiga vastsündinud lapse ema.


Helena Dalli

Helena Dalli (sünninimega Abela; sündinud 29. september 1962) on Malta poliitik ja alates 1. detsembrist 2019 Euroopa Komisjoni võrdõiguslikkuse volinik von der Leyeni komisjonis.

Tal on Nottinghami Ülikoolist doktorikraad poliitsotsioloogias ja ta on pidanud loenguid Malta Ülikoolis majandus- ja poliitsotsioloogia, avaliku halduse ja õigussotsioloogia vallas.

Enne poliitikasse minekut töötas ta modelli ja näitlejana. Ta võitis 17aastaselt Miss Malta tiitli ja esindas Maltat 1979. aasta Miss Worldil. Seejärel mängis ta 1985. aasta filmis "Final Justice" politseinikku, kes oli ka peategelase partner. Pärast filmi ebaõnnestumist loobus ta näitlemisest ja astus poliitikasse. Ta on Malta Tööpartei liige.

1996. aastal valiti ta esimest korda Malta parlamenti. Pärast seda oli ta veel viie järgmise parlamendikoosseisu liige. Aastatel 2013–2017 oli Dalli sotsiaalse dialoogi, tarbijaõiguste ja kodanikuvabaduste minister. Malta 2017. aasta üldvalimistel valiti ta tagasi ja ta jätkas tööd Euroopa asjade ja võrdõiguslikkuse ministrina. Tema juhtimisel võttis Malta valitsus vastu mitu seadust, mis tugevdasid võrdõiguslikkust ja inimõigusi ning laiendasid kaitset sooidentiteedi ja seksuaalse sättumuse põhise diskrimineerimise vastu.

Pärast 2019. aasta Euroopa Parlamendi valimisi nimetas Malta valitsus ta järgmise Euroopa Komisjoni volinikukandidaadiks. 1. detsembril 2019 sai Helena Dallist Euroopa Komisjoni võrdõiguslikkuse volinik von der Leyeni komisjonis.


Vikipeedia:Nädala pildid 2021

Nädala pildid on eestikeelse Vikipeedia avalehel olnud pildid, mis kuuluvad eestikeelse Vikipeedia parimate sekka.

Selles arhiivis on 2021. aastal esilehel olnud pildid. __NOTOC__


Adam Peterson

Adam Peterson (19. märts 1838 – 12. detsember 1918) oli eesti 19. sajandi rahvusliku ärkamisaja silmapaistev tegelane. Ta koostas ja esitas keisrile 1864. aasta suurpalvekirja. Peterson kirjutas ka luuletusi ja töötas mõisavalitsejana. Olles sunnitud oma rahvusliku tegevuse tõttu Eestist lahkuma, elas ta pikka aega Venemaa sisekubermangudes.


Dana hiidsuu

Dana hiidsuu (Chauliodus danae) on süvaveekala, keda iseloomustavad nõelalaadsed hambad alalõual. Ta kasvab keskmiselt 30–60 cm pikkuseks ja teda võib leida 80–4000 meetri sügavuselt veest.

Dana hiidsuu peibutab oma saaki valgust tekitava organi fotofooriga, mis paikneb külje peal. Selle valgusega vilgutades suhtleb ta ka paariliste või rivaalidega.

Võib tunduda, et Dana hiidsuu on soomustega kaetud, aga tegelikult katab teda tihke läbipaistev ja tundmatu aine. Tema värvus võib varieeruda rohelise, halli ja musta vahel. Tänu kihvalaadsetele hammastele on tal väljaulatuv alalõug, mille abil saab saaki halvata. Suu sulgemiseks n-ö voldib ta oma hambad kokku ja kõverdab pead taha. Esimene selgroolüli pea taga võtab algse saagi hammustamise löögi vastu. Nagu ka teised süvaveekalad, on Dana hiidsuud suutelised vastu pidama pikki perioode ilma toiduta.

Usutakse, et looduses elavad nad 30–40-aastaseks, aga kinnipüütuna peavad vastu kõigest paar tundi. Mõned haid ja delfiinid on tuntud kui Dana hiidsuude jahtijad.


Päeva tänav (Rakvere)

Päeva tänav on tänav Rakveres, paiknedes linna kaguosas. Kaugus linna keskväljakust linnulennul mõõdetuna on 1,5 km.

Tänav on 75 meetrit pikk, ca 6,3 meetrit lai ning asub Seminari linnaosas. Tänav saab alguse Lõuna tänavalt ja on umbtänav suunaga edela poole, olles paralleelne Edela tänava ja Lõuna põik tänavaga.

Tänava ääres paiknevad katusekorrusega ühepereelamud koos abihoonetega, hooned on rajatud põhiliselt 20. sajandi teises pooles.


Konstantin Savi

Konstantin Savi (24. mai 1894 Kavilda kirikumõis, Tartumaa – 5. aprill 1943 Tallinn) oli Eesti laulja (tenor) ja näitleja.

Lõpetas 1914. aastal Tartu Aleksandri gümnaasiumi, seejärel õppis 1914–1916 Tartu ülikoolis keemiat. Mobiliseeriti ja lõpetas seejärel Peterhofi sõjakooli, teenis Koltšaki armees ja hiljem Punaarmees. Pärast opteerumist 1921–1924 Eesti kaitseväes suurtükiväe ohvitserina.

Laulmist õppis Omski konservatooriumis ning Eestis Armanda degli Abbati juures. Tartus sõjaväes teenides äratasid tema lauluvõimed vanemuislaste tähelepanu ja ta kutsuti, algul külalisena, operetti esinema. Aastatel 1923–1928 oli Vanemuise ja 1928–1938 Estonia solist, 1940–1941 esines sõnalavastustes. Tõlkinud ooperi‑ ja operetilibretosid.

Elu viimastel aastatel oli ta Tallinnas Eesti Apostlik-Õigeusu Kiriku diakon.


Javier Cercas

José Javier Cercas Mena (sündinud 6. aprillil 1962 Cácerese provintsis Ibahernandos) on hispaania kirjanik, tõlkija ja ajalehe El País kolumnist.

Ta on töötanud aastaid ülikooli filoloogiaprofessorina. Tema looming on peamiselt narratiivne ja seda iseloomustab eri kirjandusžanrite kombineerimine, mitteilukirjanduse kasutamine ning kroonika ja essee ühendamine fiktsiooniga.

Pärast tema eduka romaani "Salamise sõdurid" ("Soldados de Salamina") ilmumist on ta loomingut tõlgitud enam kui 20 riigis ja üle 30 keelde.

Javier Cercas külastas 2023. aastal festivali HeadRead.


Klassikaline arheoloogia

Klassikaline arheoloogia, ka antiikarheoloogia, on arheoloogia haru, mis uurib eeskätt Kreeka ja Rooma antiikkultuure. Klassikalise arheoloogia esimeseks oluliseks arheoloogiks peetakse Heinrich Schliemanni, kes kaevas Troojas, Mükeenes ja Tirynsis 1870. aastatel. Arthur Evans tegi väljakaevamisi 1900. aastal Knossoses ning avastas Minose kultuuri. Klassikaline arheoloogia hõlmab Kreeka ja Rooma antiikkultuuride arhitektuuri, kunstiteoseid, münte jpm.


Muhu oranž

Muhu oranž, Muhu murdes koldsepunane on sügavoranž värvitoon, Muhu kihelkonna vanemat tüüpi rahvarõivaseeliku põhivärvus.


Priit Veebel

Priit Veebel (aastani 1937 Friedrich Webel; 12. september 1910 Tallinn – 24. juuli 1944 Tallinn) oli eesti pianist, helilooja, arranžeerija ja dirigent.

Õppis Tallinna Reaalkoolis ja aastatel 1924–1928 (teistel andmetel 1923–1927) Tallinna Konservatooriumis Peeter Ramuli klaveriklassis.

1926. aastal moodustati Tallinna reaalgümnaasiumis üheksaliikmeline Vivo Band, mis kahanes peagi septetiks. Veebel mängis seal klaverit. Trumme mängis Gustav Ernesaks, viiulit Ernesaksa tädipoeg Eevalt Turgan.

Pärast seda mängis Veebel lühikest aega orkestris Red Hot Ramblers. Majanduslikel põhjustel sai temast kutseline pianist Raymond Micheli ansamblites Five Royalty, mis töötas restoranis Marcelle ja seejärel Six Rhythm Boys restoranis Küba.

Kui Kurt Strobel asus 1930. aastal oma orkestriga restorani Dancing Palace Gloria lavale, mängis selles Veebel, kes jäi kuni Strobeli Saksamaale lahkumiseni 1939. aastal. 1937. aastal kinnitas haridusministeerium viie Strobeli orkestri muusiku, sealhulgas Veebeli kutseliseks muusikuks registreerimise.

24. novembril 1936 korraldati Estonia kontserdisaalis Veebeli korraldamisel Eesti esimese džässikontsert. Mitmed kavas olnud lood olid Veebeli arranžeeritud.

1930. aastal osales pillimehe rollis Eesti esimeses plaadile salvestatud heliga filmis "Kuldämblik" (režissöör Boris Jaanikosk, operaator Konstantin Märska).

1942. aastast töötas Veebel Estonia teatris – algul kontsertmeister-repetiitorina, seejärel kuni oma surmani ka balletidirigendina, juhatades Eduard Tubina "Kratti". "Krati" dirigendipuldis oli ta ka 9. märtsil 1944, kui teater sai pommitabamuse. Higine Veebel pääses põlevast majas vaid frakis ja lakk-kingades. Tookord saadud külmetus põhjustaski tema haiguse ägenemise ja peatse surma.


Golasowice

Golasowice (saksa keeles Gollasowitz) on küla Poolas Sileesia vojevoodkonnas Pszczyna maakonnas Pawłowice vallas. Golasowice asub Tšehhi piirist ligi 8 km kaugusel.


Küpsetamine

Küpsetamine on üks levinumaid toidu valmistamise viise. Küpsetamise üks peamisi viise on ahjuküpsetus. Kuumus liigub küpsetise pinnalt edasi keskmesse ja muudab küpsetise seest pehmeks ja pealt krõbedaks. See on vanim toiduvalmistamise viis.

Küpsetised on mitmesugused leivad, saiakesed, küpsised, pirukad ja kuklid. Küpsetamiseks kasutatakse jahu, näiteks täisterajahu, speltajahu, kuid kõige tavalisemad küpsetised on tavaliselt tehtud nisujahust. Küpsetamist saab võrrelda grillimisega, kuna mõlemas kasutatakse ahju, süsi või puitu ja kuumusel on mõlemal viisil suur roll. Küpsetamist saab kasutada ka muude toitude valmistamiseks, näiteks pitsa, pastatoidud, kartulid jt.


Lõuna põik

Lõuna põik on tänav Rakveres, paiknedes linna kaguosas. Kaugus linna keskväljakust linnulennul mõõdetuna on 1,5 km.

Tänav on 207 meetrit pikk, ca 20 meetrit lai ning asub Seminari linnaosas. Tänav saab alguse Vabaduse tänavalt ja on umbtänav suunaga kirde poole, olles paralleelne Edela tänava ja Päeva tänavaga ning ristub põhja poolt Lõuna tänavaga.

Tänava põhjaküljel paiknevad ühepereelamud koos abihoonetega ja üks kahekorruseline korterelamu, hooned on rajatud 20. sajandi teises pooles. Lõunaküljel (Lõuna põik 1) asub Rakvere Haigla AS-le kuuluv kinnistu (4,6 ha) ning hoonete kompleks, mille uus peahoone avati 1986. aastal ja selle moodne juurdeehitus 2013. aastal.


Matthias Ginter

Matthias Lukas Ginter (sündinud 19. jaanuaril 1994 Freiburg im Breisgaus) on Saksamaa jalgpallur, kes mängib keskkaitsjana Saksamaa kõrgliigaklubis Freiburg ja Saksamaa jalgpallikoondises.

Ta alustas Freiburgis ka klubikarjääri. Freiburgi akadeemiaga liitus ta 2005. aastal. Klubi põhimeeskonnas debüteeris ta Saksamaa kõrgliigas 2012. aastal.

Aastatel 2014–2017 mängis Ginter Saksamaa kõrgliigas Dortmundi Borussia ridades. 2017. aasta juulis sõlmis ta nelja-aastase lepingu Mönchengladbachi Borussiaga.

2022. aasta mais naasis ta SC Freiburgi.

Debüüdi Saksamaa jalgpallikoondises tegi Ginter 5. märtsil 2014 sõprusmängus Tšiili vastu. Koondisekarjääri esimese värava lõi ta 16. novembril 2019 EM-i valikmängus Valgevene vastu. 2014. aastal tuli ta Saksamaa koondisega maailmameistriks, kuid üheski mängus ta väljakule ei pääsenud. 2016. aasta suveolümpiamängudel võitis ta Saksamaa olümpiameeskonnaga hõbemedali. Aasta hiljem võitis ta Saksamaa koondisega konföderatsioonide karikaturniiri. Saksamaa koondisse kuulus ta ka 2018. aasta maailmameistrivõistlustel ja 2021. aasta Euroopa meistrivõistlustel.


Ötztaler Ache

Ötztaler Ache on jõgi Imsti ringkonnas, Tiroolis, Austrias, Inni parempoolne lisajõgi.

Ötztaler Ache voolab läbi Ötztali oru, mis on Inntali lõunapoolne haru. Koos lähtejõgede Venter Ache ja Rofenachega on see 66,5 km pikk. Rofenache on Hintereisferneri liustiku äravool Weißkugeli jalamil Ötztali Alpides. Ventis Söldeni lähedal ühineb see Niedertalbachiga ja nimeks saab Venter Ache. Ühinemisel Gurgler Acheega Zwieselsteinis Söldenis moodustub Ötztaler Ache. See voolab läbi Söldeni, Längenfeldi, Umhauseni ja Oetzi, enne kui 8 km Imstist idas Inni suubub. Jõgi on üks selle suuremaid lisajõgesid.


Fernando Aramburu

Fernando Aramburu Irigoyen (sündinud 1959 San Sebastiánis) on hispaania romaanikirjanik, ajakirjanik, luuletaja ja esseist. Tema raamatuid on tõlgitud enam kui 30 keelde.


Acherkogel

Acherkogel on mägi Austria Alpides, 3008 m kõrguse tipuga merepinnast. See on põhjapoolseim kolmetuhandene tipp Tiroolis. See domineerib Oetzi külas Ötztaler Ache jõe alumises orus, kus kõrged kaljuseinad kerkivad loodesse ja edelasse. Läänes viib terav seljandik alla Achplatte (2423 m) ja Habicher Wandi (2176 m) juurde, teine seljandik kulgeb kirdes 2894 m kõrguse Maningkogelini. Veel üks terav seljandik suundub kagus 2954 m kõrge Wechnerkogelini. Põhiliselt on Acherkogel kaljune tipp, ainult põhjas ja idas on väikesed lumeväljad.

Esimest korda ronis selle tippu 24. augustil 1881 Ludwig Purtscheller kagu- ja lõunaseljandiku marsruudil, mida pole hiljem kasutatud. Tema ronimiskaaslane, mägikitsekütt Franz Schnaiter Kühtaist jäi lõunaharjale maha, kui ronimine muutus väga kaitsetuks.


Tartu Üliõpilassegakoor

Tartu Üliõpilassegakoor on Eesti vanim üliõpilastest koosnev segakoor, mis on asutatud 1905. aastal. 2020. aastal tähistas koor 115. aastapäeva.


Jalgpall 2000. aasta suveolümpiamängudel

Jalgpall 2000. aasta suveolümpiamängudel oli kavas 15.–30. septembrini Austraalias Sydneys. See oli 22. kord, kui jalgpall oli olümpiamängude programmis. Meeste jalgpalliturniiril osaleb 16 rahvuskoondist, kes loositi neljaks nelja meeskonnaga alagrupiks, ning iga alagrupp mängis omavahel. Eelvooru alagrupiturniiri lõpus pääsesid iga alagrupi kaks parimat meeskonda väljalangemisturniirile, alustades veerandfinaalist ja jätkates poolfinaaliga ning kulmineerudes kuldmedalimänguga. Meeste jalgpalliturniiril mängisid U-23 (alla 23-aastased) rahvusmeeskonnad, võistkonda oli lubatud osalema kuni kolm vanemat kui 23-aastast mängijat. Turniiri reglemendi artikkel 1 ütleb: "Turniirid toimuvad iga nelja aasta tagant koos suveolümpiamängudega. FIFA-sse kuuluvaid riike kutsutakse osalema meeste U-23 ja naiste esindusvõistkondadega." Sydney olümpiastaadionil mängitud finaal tõi kaasa olümpiamängude jalgpallikülastuste rekordi 104 098 pealtvaatajat, mis ületas varasema Rose Bowlil 1984. aasta suveolümpiamängudel Los Angeleses püstitatud rekordi 101 799 pealtvaatajat.

Naiste jalgpalliolümpiaturniir toimus teist korda. Turniiril osaleb 8 riigi naiskonna, kes loositi kaheks nelja osalejaga alagrupiks. Alagrupiturniiri lõpus pääsesid kaks parimat naiskonda mängima poolfinaali, mille võitjad mängisid 28. septembril Sydney jalgpallistaadionil toimunud kuldmedalimängus.

Meeste turniiri võitis esmakordselt Kamerun, naistest aga Norra.


Demingi ring

Demingi ring (tuntud ka kui Demingi tsükkel, PDCA ring/tsükkel) on üks, mida kasutatakse rahvusvahelistes ettevõtetes kogu maailmas. See aitab pidevalt planeerida paranemist eri kontekstides, näiteks kvaliteedijuhtimises, riskijuhtimises, tootmis- või teenindusettevõttes aga samuti ka haridus- või õppeprotsesside.

Demingi ring koosneb neljast etapist koosnevatest loogilistest järjestustest, mis on korduvad, et aidata nii pidevat parendamist kui ka õppimist. Tsükli nelja komponenti tuntakse kui PDCA (inglise keeles plan, do, control and act, 'planeeri, teosta, kontrolli, korrigeeri'). Tsükkel sai nime William Edwards Demingi järgi, kes esitles seda kontsepti Jaapanis 1950. aastatel , tegemist on Ameerika statistik, insener ja juhtimiskonsultandiga.

Tsükli eesmärk on tagada probleemi lahendamisele analüütiline raamistik. Sealjuures on tegu korratava tsükliga, millega tagatakse vaadeldava protsessi või probleemi järjepidev parendamine ning välditakse faktidel mittepõhinevate ja testimata lahenduste elluviimist.

Demingi ring võimaldab välja selgitada, milline on ettevõtte hetkeolukord, püstitatakse eesmärgid, luuakse plaanid ning seejärel viiakse need ellu. Kõige suurem rõhk on õppimisel. PDCA ring ei ole mõeldud ühekordseks kasutamiseks, et probleemi lahendada, vaid eesmärk on lahenduste pidev täiustamine. Oluline on iga etapi juures varuda aega ja mitte kiirustada. Demingi käsitluse rakendamisel on oluline teha seda teadlikult, kontrollitult ja mõõdetavalt. Paraku tekib paljudel organisatsioonidel raskusi Demingi ringi kui terviku haldamisel.

PDCA tsüklit kasutatakse ISO standardi 9001 protsessikesksel lähenemisel . ISO 9001 standardi nõuetest lähtuva kvaliteedijuhtimissüsteemi abil paraneb protsesside juhtimine. Kvaliteedijuhtimissüsteem võimaldab vältida vigu toodetes, teenustes ja nende loomise protsessis. Vigadest õppimine ja kliendi soovidega kohanemine suurendab kliendi rahulolu. Rahulolev püsiklient aga tagab ettevõttele püsiva positiivse rahavoo.


Kodeerimine (meditsiin)

Kodeerimine (inglise keeles coding, encoding; vene keeles кодирование) on narkoloogias kasutatav termin, mis tähistab teaduslikult sõnastatud soovitusmeetodit alkoholi-, tubaka-, narko- ja muude sõltuvuste raviks ühe seansi jooksul.

Kodeerimine on psühholoogiline protsess, mille tulemusel pärsitakse alkoholi ihalus ja sõltuvus. Tulemus saadakse sõnalise sisenduse käigus kas tavaseisundis või hüpnootilises (ehk transi) seisundis. Kodeerimise eesmärk on sõltuvust tekitavate ainete ihaluse taandamine ja enesesäilitamise instinkti suurendamine.

Kroonilise alkoholismi ravimeetodiks on negatiivse tingimusliku refleksi tekitamine narkootilist joovet tekitavate ainete suhtes. Selleks stimuleeritakse valupunkte 2–5 sekundit sekundi jooksul.


Aprikoosikollane

Aprikoosikollane või aprikoosioranž, ka aprikoosikarva on kergelt murtud oranž värvitoon, mis sarnaneb küpse või kuivatatud aprikoosi värvusele.


Siseaudiitorite Instituut

Siseaudiitorite Instituut (The Institute of Internal Auditors – IIA) on rahvusvaheline kutseliit, mis asutati 1941. aastal. Kutseliidu peakorter asub Ameerika Ühendriikides Floridas. IIA on siseauditi eriala ülemaailmne liit, tunnustatud autoriteet ja juht ning peamine koolitaja. Kutseliidu liikmed töötavad siseauditi, riskijuhtimise, juhtimise, sisekontrolli, infotehnoloogia auditi, hariduse ja turvalisuse valdkonnas.


Geotsentriline orbiit

Geotsentriline orbiit on orbiit, millel tiirlevad Maa ümber tiirlevad objektid.

1997. aastal tiirles geotsentrilisel orbiidil NASA andmetel umbes 2465 satelliiti ja üle 6000 kosmoseprügi objekti ning üle 16 000 objekti oli Maa atmosfääri sisenenud ning ära põlenud.


Suurkiskjad

Suurkiskjad – pruunkaru (Ursus arctos), hunt (Canis lupus) ja ilves (Lynx lynx) – on rahvusvahelise tähtsusega liigid ning Euroopas rangelt kaitstavad. Vahepeal oli nende arvukus väga väike, kuid kaitsemeetmetega reguleeritakse nende arvukust loodusliku tasakaalu suunas. Eestis on nende reguleeritud küttimine lubatud, kuna suurkiskjate asurkonnad on siin ühed Euroopa tugevamad ja elujõulisemad.


Ruvim Pergament

Ruvim Pergament (vene keeles Рувим Самуилович Пергамент; 12. september (vkj 30. august) 1906 Petroskoi – 6. märts 1965 Petroskoi) oli Nõukogude Liidu helilooja, Karjala ANSV rahvakunstnik (1959) .

Ta õppis Peterburi (Leningradi) konservatooriumis viiulit (lõpetas 1926), tegeles iseseisvalt heliloominguga, käies sel alal konsulteerimas Rudolf Merwolfiga.

1926. aastast töötas Petroskois viiuldajana, oli mitme kohaliku teatri muusikajuht, esines dirigendina raadios. Pergamendi elus sai oluliseks kohtumine rahvamuusika uurija Viktor Gudkoviga, kes suunas teda Põhja-Venemaa, Pomoori, Karjala ja Vepsa folkloori juurde. Sellest ajast alates kasutas Pergament oma loomingus sageli rahvamuusikatöötlusi. Koos Gudkoviga taaselustas helilooja huvi Karjala rahvapilli kantele vastu ja kirjutas mitu teost neist pillidest koosnevatele ansamblitele.

Pergamendi esimene suurem teos oli sümfooniline poeem "Aino" (1936) orkestrile ja solistile (sopranile). See valmis eepose "Kalevala" esimese väljaande ilmumise sajandaks aastapäevaks. Teos põhineb Karjala pulmalaulul "Lendas kotkas" ja selle variatsioonidel. "Aino" ja kaks aastat hiljem kirjutatud "Karjala süit" on Karjala muusikaajaloo esimesed suuremad orkestriteosed. 1940. aastatel kirjutas Pergament Karjala rahvuslikel ainetel paar ooperit – koomilise "Kumoha" (1944–1946, toimetatud variant 1959) ja heroilise "Kolm venda" (1948–1949), mis algselt said süüdistuse formalismis. Nii jõudis "Kumoha" teatrilavale muudetud kujul alles 1959. aastal, kui Moskvas toimus Karjala ANSV kultuuri ja kirjanduse dekaad. "Kolm venda", mis kandis algul tööpealkirja "Ilmarinen", pole aga tänaseni lavale jõudnud.

Aastatel 1937–1948 oli Pergament Karjala heliloojate liidu esimene esimees. Ta oli ka Karjala-Soome NSV Ülemnõukogu saadik.


Aalto-2

Aalto-2 oli Soome teaduslik nanosatelliit, mille ehitasid Helsingi Aalto Ülikooli üliõpilased. See oli Soome esimene satelliit.

Aalto-2 ehitati koos Aalto-1 satelliidiga, mis startis keerulisema konstruktsiooni tõttu hiljem. Aalto-2 pardal oli Oslo Ülikooli ehitatud teadusseade, millega oli võimalik uurida termosfääri.

Aalto-2 startis 18. aprillil 2017 kosmoselaeva Cygnus pardal, mille viis kosmosesse kanderakett Atlas V. Cygnus viis satelliidi Rahvusvahelisse Kosmosejaama, kust see 25. mail orbiidile lasti. Aalto-2 esimene signaal tuvastati samal päeval Jaapanis. 29. mail tekkisid Aalto-2 signaalis häired ning satelliit tegi endale restardi. Pärast seda signaal kadus ja katsed sidet satelliidiga taastada ebaõnnestusid.

Aalto-2 sisenes Maa atmosfääri veebruaris 2019 ja põles ära.


Scharnhorsti orden

Scharnhorsti orden (Sharnhorst-Orden) oli Gerhard von Scharnhorsti järgi nimetatud Saksa DV sõjaväeline autasu, mis asutati 17. veebruaril 1966.

Selle on saanud teiste hulgas

Klaus-Dieter Baumgarten Friedrich Dickel Leopold Gotthilf Heinz Hoffmann Wojciech Jaruzelski Heinz Keßler Viktor Kulikov Peter Koch Erich Mielke Erich Peter Werner Prosetzky Willi Stoph Fritz Streletz Karl-Heinz Wagner Erich Dirwelis Theodor Hoffmann Vassili Petrov


Pariisi börs

Pariisi börs, ametliku nimega Euronext Paris, on Prantsusmaa väärtpaberibörs, mis tegutseb Pariisis. Börsi operaatorettevõte on Euronext N.V. ja see on osa Euronexti börsist.

Pariisi börsil saab kaubelda seal noteeritud aktsiate, börsil kaubeldavate fondidega (ETF), garantiide, optsioonide, futuuride ja võlakirjadega. Börsil kaubeldakse eurodes.


Lõuna tänav (Rakvere)

Lõuna tänav on tänav Rakveres, paiknedes linna kaguosas. Kaugus linna keskväljakust linnulennul mõõdetuna on 1,2–1,5 km.

Tänav on 349 meetrit pikk, umbes 10,5 meetrit lai ning asub Seminari linnaosas. Lõuna tänav saab alguse Piiri tänavalt ja on suunaga kagu poole, olles paralleelne Vabaduse tänavaga ning lõpeb Lõuna põigust lõunas. Tänav ristub lääne poolt Kagu ja Päeva tänavaga.

Tänava ääres paiknevad ühepereelamud koos abihoonetega, hooned on rajatud 20. sajandi teises pooles. Tänava lõpus (Lõuna põik 1) asub Rakvere Haigla AS-le kuuluv kinnistu (4,6 ha) ning hoonete kompleks, mille uus peahoone avati 1986. aastal ja selle moodne juurdeehitis 2013. aastal.


Lamedus (juhtimissüsteemide teooria)

Lamedus on süsteemiteoorias juhtimissüsteemide omadus, mis üldistab lineaarsete süsteemide juhitavuse omadust. Niisugust juhtimissüsteemi, millel on lameduse omadus nimetatakse lamedaks juhtimissüsteemiks. Lameduse omadus garanteerib, et juhtimissüsteem on dünaamilise olekutagasiside ning olekuteisendusega teisendatav lineaarseks juhitavaks süsteemiks.

Tõene on ka vastupidine lause, st kui juhtimissüsteem on dünaamilise olekutagasiside ning olekuteisendusega teisendatav lineaarseks juhitavaks süsteemiks, siis on ta lame. Igal lamedal süsteemil leidub nn. lame väljund, mille kaudu on võimalik esitada süsteemi kõik olekud ja sisendid ehk süsteemi muutujad. Lamedaid väljundeid nimetatakse ka lineariseerivateks väljunditeks kuna nende põhjal leitakse vajalikud teisendused, mis teisendavad süsteemi lineaarseks juhitavaks süsteemiks.


Brüsseli börs

Brüsseli börs, ametliku nimega Euronext Brussels, on Belgia väärtpaberibörs, mis tegutseb Brüsselis. Börsi operaatorettevõte on Euronext N.V. ja see on osa Euronexti börsist.

Brüsseli börsil saab kaubelda seal noteeritud aktsiate, investeerimisfondidega, börsil kaubeldavate fondidega (ETF) ja võlakirjadega. Börsil kaubeldakse eurodes.


Kastanpruun

Kastanpruun ehk kastanikarva on üks pruunidest värvitoonidest, kastani või hobukastani viljade värvi punakas pruun värvus.

Sõna kasutatakse sageli juuksevärvuse või juuksevärvi tooni kirjeldamisel.


Musta luige teooria

Musta luige teooria on riskijuhtimise mõiste, mille all mõeldakse selliseid haruldasi suure mõjuga ootamatuid sündmusi, mille esinemist ei osata ette näha seetõttu, et need tunduvad täiesti ebatõenäolistena, ja nende sündmuste prognoosimatust.

Mõiste pärineb 2. sajandi Roomast, kus poeet Juvenal kirjutas millestki, mis on nii "haruldane kui must luik". Juvenal ei teadnud, et mustad luiged tegelikult eksisteerivad. Tol ajal oli see midagi sarnast kui öelda, et see on sama haruldane kui lendavad sead.

17. sajandi Londonis oli fraas "must luik" võrdne võimatuga. Seega põhineb metafoor "must luik" arvamusel, et mustad luiged on müüt ja neid ei ole olemas. Eurooplastele oli tol ajal mõte millestki muust kui valgest luigest ennekuulmatu. 1697. aastal avastas Hollandi laevakapten Willem de Vlamingh musta luige (Cygnus atratus), kui ta seilas Austraalia lääneosas. Poolteist sajandit hiljem demonstreeris inglise filosoof John Stuart Mill lindu nn induktsiooniprobleemina. "Ükski valgete luikede vaatluste arv ei luba järeldada, et kõik luiged on valged, kuid ühe järelduse ümberlükkamiseks piisab ühe musta luige vaatlusest." Willem de Vlaminghi avastuse järel tähendas must luik, et midagi, mida eeldatakse absoluutselt kindla võimatusena, võib tõestuda valena.

Nassim Nicholas Taleb tutvustab raamatus "Fooled by Randomness" musta luige ideed ja arendab seda edasi oma raamatus "Must luik". Statistik, endine kaupleja, riskianalüütik ja omamoodi filosoof Taleb ründab ideed, et me suudame üldse tulevikku ennustada. Eeldades, et tulevikus toimuvad minevikuga samad mustrid, mis on viinud suurte krahhideni. Taleb käsitleb oma raamatus ebakindlust ja tõenäosust. Mõistet "must luik" kasutatakse nüüd sündmuste kirjeldamiseks, mis on täiesti ettearvamatud, kuid millel on tohutu mõju. Taleb usub, et ajalooline areng on toimunud äkiliste hüpetena ja et olulised sündmused, mis põhjustavad inimkonna ajaloos suuri muutusi, on üldiselt ettearvamatud.


Kõue tänav (Tallinn)

Kõue tänav on tänav Tallinnas Nõmme linnaosas.

Kõue tänav algab Raudtee tänavalt ja lõpeb Idakaare tänavaga.


Kikkapuu tee

Kikkapuu tee on tänav Tallinnas Pirita linnaosas.

Kikkapuu tee algab Jugapuu põik tänavaga ja jätkub Lodjapuu teega.


Vahe tänav (Tartu)

Vahe tänav on tänav Tartus Tammelinna linnaosas.

Vahe tänav algab Elva tänavalt ja suundub Tamme puiesteele. Tänava pikkus on umbes 190 meetrit.


Akvarelli tänav

Akvarelli tänav on tänav Tartus Ihastes.

Tänav algab Molberti tänavalt ja suundub itta, lõppedes Lohkva-Kabina-Vanamõisa teel.

Tänav on umbes 190 meetri pikkune.


Mõisa allee

Mõisa allee on tänav Tartu vallas Vahi alevikus.

Mõisa allee algab Vahi tänavalt ning kulgeb põhja ristudes Mõisa puiesteega.


Nafta- ja maagaasitööstus

Nafta- ja maagaasitööstus, (ka nafta- ja gaasitööstus) hõlmab nafta- ja gaasiuurimist, tootmist, rafineerimist, transportimist (sageli naftatankerite ja torustike kaudu) ning turustamist.


Bukas

Bukas on küla (mazciems) Lätis Sigulda piirkonna Mālpilsi vallas. Küla jääb Riiast 61 kilomeetri kaugusele Suda jõe kaldale.

Küla on tekkinud endise Bukase mõisa juurde. Seal asub Bukase tiik. Mõisakompleks on muinsusmälestisena regionaalse kaitse all. Külast põhjas asub Mālpilsi lennuväli; külas asub Bukase bussipeatus.

Aastal 2006 oli külas 40 elanikku.


Koingnaas

Koingnaas on asula Lõuna-Aafrika Vabariigis Põhja-Kapimaa provintsis Namakwa ringkonnas Kamiesbergi vallas.

Koingnaas asutati teemandikaevanduse asulana 1970. aastal. Vahepeal elas asulas umbes 1000 inimest, piirkonnas teemendikaevandamise lõpetamise järel on enamus elanikke lahkunud.

Lõuna-Aafrika Vabariigi 2011. aasta rahvaloenduse andmetel oli Koingnaasi elanikest värvilisi 63,81%, valgeid 31,43%, India või Aasia päritolu inimesi 0,95% ja teisi 3,81%. Afrikaani keelt pidas emakeeleks 99,05% inimesi ja inglise keelt 0,95%.


Vite

Vite on küla (mazciems) Lätis Sigulda piirkonna Mālpilsi vallas.

Küla asub merepinnast 90 meetri kõrgusel Mergupe jõe kaldal. Vite jääb valla keskusest Mālpilsist 46 ja Riiast 54 kilomeetri kaugusele. Külla jääb Vite bussipeatus.

Aastal 2008 oli külas 53 elanikku.


Lõunameresinine

Lõunameresinine ehk laguunisinine (prantsuse keeles bleu des mers du sud, bleu lagon) on heledam erk-rohekassinine särav ja küllastatud värvitoon. Seda võidakse kasutada türkiissinise sünonüümina.

Värvus seostub läbipaistvuse, selguse, soojuse, puhkuse ja lõõgastusega.

Kasutatakse eelkõige moe kontekstis tekstiilide värvuse iseloomustamiseks, aga võidakse kasutada ka muude tarbeesemete puhul. Eesti moesõnavaras on lõunamere sinine olemas juba 1930. aastatel.


Ebenhaeser

Ebenhaeser (ka Ebenhaezer) on asula Lõuna-Aafrika Vabariigis Lääne-Kapimaa provintsis West Coasti ringkonnas Matzikama vallas.

Ebenhaeser on rajatud 1831. aastal misjonijaamana.

Lõuna-Aafrika Vabariigi 2011. aasta rahvaloenduse andmetel oli Ebenhaeseri elanikest värvilisi 99,16%, India või Aasia päritolu inimesi 0,38%, mustanahalisi aafriklasi 0,31% ja valgeid 0,15%. Afrikaani keelt pidas emakeeleks 97,47% inimesi, inglise keelt 1,99% ja tsvana keelt 0,38%.


Kühtai

Kühtai on talispordiküla Stubai Alpides Kühtaisatteli kurus Nedertali oru (läänes) ja Sellraini oru (idas) vahel. See kuulub Silzi valda Imsti ringkonnas Austria Tirooli liidumaal.


Louisvale

Louisvale on asula Lõuna-Aafrika Vabariigis Põhja-Kapimaa provintsis ZF Mgcawu ringkonnas Dawid Kruiperi vallas. Louisvale asub Oranje jõe paremal kaldal.

Lõuna-Aafrika Vabariigi 2011. aasta rahvaloenduse andmetel oli Louisvale elanikest värvilisi 85,17%, mustanahalisi aafriklasi 7,63%, India või Aasia päritolu inimesi 1,39%, valgeid 0,95% ja teisi 4,86%. Afrikaani keelt pidas emakeeleks 92,93% inimesi, tsvana keelt 2,65%, venda keelt 0,88%, inglise keelt 0,63% ja pedi keelt 0,63%.


Mereroheline

Mereroheline on sinise ja rohelise vahel paiknev värvitoon, mere värvi sinakasroheline, see võib olla nii küllastatud värvus kui ka hallika nüansiga.

Kasutatakse moesõnavaras ja sisekujunduse kontekstis rõiva- ja kodutekstiilide, sisustusesemete ning dekoori kirjeldamiseks.


José Luis Ábalos

José Luis Ábalos Meco (sündinud 9. detsembril 1959 Torrentis) on Hispaania poliitik, ta on Hispaania Sotsialistliku Tööpartei liige. Ta oli 7. juunist 2018 kuni 13. jaanuarini 2020 Hispaania arenguminister. 13. jaanuarist 2020 on ta Hispaania transpordiminister.

Ta on lõpetanud Valencia ülikooli. Ta on elukutselt algklasside õpetaja.

Ta oli 1976. aastast Hispaania Noorte Kommunistide Liidu liige, 1978. aastal astus ta Hispaania Kommunistlikku Parteisse, 1981. aastast on ta Hispaania Sotsialistliku Tööpartei liige.

2009´. aastast on ta Hispaania parlamendi liige. 7. juunist 2018 kuni 13. jaanuarini 2020 oli ta Hispaania arenguminister. 13. jaanuarist 2020 on ta Hispaania transpordiminister.


Bujar Osmani

Bujar Osmani (makedoonia keeles Бујар Османи; sündinud 11. septembril 1979 Skopjes) on albaania rahvusest Põhja-Makedoonia arst ja poliitik. Ta oli aastatel 2008–2011 Makedoonia tervishoiuminister. 1. juunist 2017 kuni 31. augustini 2020 oli ta Põhja-Makedoonia asepeaminister euroopa asjades. Alates 31. augustist 2020 on ta Põhja-Makedoonia välisminister.

Ta lõpetas aastal 2004 Pühade Kirilluse ja Metoodiuse nimelise Skopje Ülikooli arstiteaduskonna.


Nurganaine

Nurganaine (Tartu murdes nukanaine, Võru murdes nulganaine) oli vanemal ajal lapsevoodis olev naine, sünnitaja või äsja sünnitanu.

Nurganaine pidi ennast pärast sünnitust eriti hoidma, selleks tuli loobuda igasugusest raskest tööst. Oma tervise taastamiseks ja hoidmiseks teostati mitmesuguseid maagilisi toiminguid kurjade jõudude vastu. Nurganaise ase (nurgavoodi) oli enamasti toa kaugemas nurgas.


Priežlejas

Priežlejas (ka Priežulejas või Zundagi) on küla (mazciems) Lätis Ropaži piirkonna Garkalne vallas. Küla asub valla loodeosas, merepinnast 5 meetri kõrgusel Riia ja Carnikava valla vahele jäävas metsaribas. Priežlejas jääb valla keskusest Berģist 11 ja Riia keskusest 17 kilomeetri kaugusele.

Küla moodustus 1950. aastatel ja 1960. aastate alguses. Ametlikult sai Priežlejas külaks 2003. aastal.

2007. aastal oli külas 38 elanikku, 2020. aastal 42.


Suži (Garkalne piirkond)

Suži on küla (vidējciems) Lätis Ropaži piirkonna Garkalne vallas. Küla asub Riia linna kirdepiiril, merepinnast 1 meetri kõrgusel. Suži jääb valla keskusest Berģist 5,6 ja Riia keskusest 17 kilomeetri kaugusele.

Küla moodustus XX sajandi kaheksakümnendatel aastatel. Toona eraldati Sužis paikneva Nõukogude armee sõjaväebaasi teenindavale personalile, sõjaväelastele ja nende peredele 480 suvilakrunti. Kuigi sealsed maad olid madalad ja soised, hakati selle piirkonna kõrgemasse lõunaossa XX sajandi lõpus ja XXI sajandi algusaastatel siiski ka elumaju rajama.

Aastal 2007 oli külas 170 elanikku, aastal 2020 oli seal aga 361 elanikku.


Bukulti (Garkalne piirkond)

Bukulti on küla (lielciems) Lätis Ropaži piirkonna Garkalne vallas. Küla asub Riia linna kirdepiiril, ulatudes Ādaži piirkonna piirini; merepinnast 4 meetri kõrgusel Lielais Baltezersi ja Jugla kanali läänekaldal. Bukulti jääb valla keskusest Berģist 3,4 ja Riia keskusest 15 kilomeetri kaugusele.

Bukultit on esmamainitud 1297. aastal seoses Ādaži ordulinnuse ehitamisega.

XX sajandi alguses oli Bukulti väike küla Jugla kanali kaldal, ülejäänud küla aladel olid talud ja Ādaži kihelkonna kirikuõpetaja majapidamine. Külas olid pood, postkontor ja telegraafijaam. 1950. ja 1960. aastatel hakati kanali äärde Riia elanike tarbeks korterelamuid rajama. 1986. aastal eraldati praeguse küla keskossa maad aianduskooperatiivide Baltezers ja Dārznieks-2 tarbeks, kokku eraldati seal 386 suvilakrunti. Juba 1990. aastatel hakati neile kruntidele aga suvilate asemel elamuid rajama.

Külas on Ādažu iela ja Bukulti bussipeatus.

2018. aastal oli külas 977 elanikku, 2020. aastal 1123.


Priedkalne

Priedkalne on küla (vidējciems) Lätis Ropaži piirkonna Garkalne vallas. Küla asub Riia linna kirdepiiril, merepinnast 5 meetri kõrgusel Lielais Baltezersi lõunakaldal ja Jugla kanali idakaldal. Priedkalne jääb valla keskusest Berģist 2,4 ja Riia keskusest 14 kilomeetri kaugusele.

1990. aastateni asusid küla alal üksikud talud, pioneerilaager, velotrekk ja Priedkalne spordibaas. Esimesi eramuid hakati sinna ehitama juba 1980. aastate lõpus, ent ulatuslikum ehitustegevus leidis aset 1990. aastate keskpaigas.

2007. aastal oli külas 225 elanikku ja 2020. aastal 276 elanikku.


Baltezers (Garkalne piirkond)

Baltezers on küla (vidējciems) Lätis Ropaži piirkonna Garkalne vallas. Küla asub merepinnast 6 meetri kõrgusel Lielais Baltezersi idakaldal, selle territooriumile jäävad ka Mazais Baltezersi kagukaldal olevad Alderi naabruses asuvad elamud. Baltezers jääb valla keskusest Berģist 3,8 ja Riia keskusest 15 kilomeetri kaugusele.

Külast läheb läbi maantee A1. Seal asuvad Sūkņu stacija, Mežsargsi ja Baltezera sanatorija bussipeatus. Külas on laste rehabilitatsioonihaigla Baltezers, tervisekeskus Baltezers ja võõrastemaja.

Baltezers tekkis esimese maailmasõja aastatel kui suvilapiirkond. Algul moodustas see ühise asula Ādaži piirkonnas asuva Baltezersi külaga, ent 1949. aastal hakkas neid eraldama külanõukogudevaheline piir.

Intensiivsem ehitustöö leidis seal aset 1950. ja 1960. aastatel, kui osa suvilate asemele rajati laste tuberkuloosisanatoorium, sellest edelas asuvale kõrgemale alale eraldati aga krundid eramutele.

Baltezersis kasvavad männid (ümbermõõduga 2,63 m, 2,51 m, 2,52 m, 2,5 m ja 2,53 m) on looduskaitse all.

2007. aastal oli külas 397 elanikku, 2020. aastal 630.


Langstiņi

Langstiņi on küla (lielciems) Lätis Ropaži piirkonna Garkalne vallas. Küla asub valla keskosas merepinnast 11 meetri kõrgusel Langstiņi järve kaldal. Langstiņi jääb valla keskusest Berģist 5,4 ja Riia keskusest 17 kilomeetri kaugusele.

Küla tekkis esimese maailmasõja eel suvilapiirkonnana Langstiņi järve lõuna- ja kagukaldale. Teise maailmasõja järel rajati järvest 700 meetrit lõunasse Nõukogude armee baas, kus paiknes õhujõudude sidejuhtimiskeskus. 1960. aastatel oli külas ligi 40 maja, seal asusid pood, lasteaed ja pioneerilaager. Asula hakkas kasvama XX sajandi lõpus ja XXI sajandi alguses, mil see kujunes prestiižikaks elamupiirkonnaks.

Külas on lasteaed ja kasarmute asemele rajatud spordisaal, seal asuvad Mediku iela, Krievupes iela ja Langstiņi bussipeatus.

2008. aastal oli külas 601 elanikku, 2020. aastal 799.


Coghlan

Coghlan on küla Lõuna-Aafrika Vabariigis Ida-Kapimaa provintsis Chris Hani ringkonnas Engcobo vallas.

2001. aasta rahvaloenduse andmetel oli Coghlani elanikest 100% mustanahalisi aafriklasi. Koosa keelt pidas emakeeleks 99,42% inimesi ja pedi keelt 0,58%.


Valdezia

Valdezia on asula Lõuna-Aafrika Vabariigis Limpopo provintsis Vhembe ringkonnas Makhado vallas.

Valdezia on saanud nime 1875. aastal rajatud misjonijaama järgi.

Lõuna-Aafrika Vabariigi 2011. aasta rahvaloenduse andmetel oli Valdezia elanikest mustanahalisi aafriklasi 99,88%, värvilisi 0,08% ja India või Aasia päritolu inimesi 0,04%. Tsonga keelt pidas emakeeleks 87,91%, venda keelt 10,23% ja inglise keelt 0,43%.


Makstenieki

Makstenieki (ka Krievupe) on küla (vidējciems) Lätis Ropaži piirkonna Garkalne vallas. Küla asub valla keskosas merepinnast 7 meetri kõrgusel Krievupe jõe kaldal. Makstenieki jääb valla keskusest Berģist 10 ja Riia keskusest 21 kilomeetri kaugusele.

Makstenieki tekkis XX sajandi kaheksakümnendatel aastatel, mil sinna rajati Krievupe nimeline suvilakooperatiiv.

Külast põhjas maantee A2 ääres asub Makstenieki bussipeatus.

Aastal 2007 oli külas 225 elanikku, aastal 2020 oli seal aga 167 elanikku.


Nafta- ja gaasiuuringud

Nafta- ja gaasiuuringud (ka nafta- ja gaasirakendusuuringud, süsivesinikeuuringud) on rakendusuuringud, mille peamine eesmärk on settebasseini või selle osa süsivesinikupotentsiaali hindamine nii kvalitatiivselt (süsivesinike tekke tõenäosus, lõksude tüüp jne) kui ka kvalitatiivselt (avastamata varude maht).

Selleks määratletakse süsivesinike kandesüsteem, asetades selle evolutsioonilisse raamistikku nii ajas kui ruumis alates geoloogilise ajaloo algusest kuni tänapäevani. Selleks peame kasutama järgmist: spetsiaalsed teadusdistsipliinid, nagu geokeemia, sedimentoloogia, stratigraafia ja struktuurigeoloogia integreeritult; spetsiaalsed mõõdistamisvahendid teabe kogumiseks maapinnalt (kuni mitme tuhande meetrini) ja/või raskesti ligipääsetavatelt aladelt (kõrb, metsad jne); keerukad arvutitehnikad protsessi haldamiseks ja kogutud andmete suure hulga tõlgendamiseks ning tegelikku olukorda simuleerivate mudelite loomiseks (st võimelised andmeid koguma, et mudelit võimalikult õigesti ja täielikult rekonstrueerida). Uuringute algfaasis, st kui nimetatud meetodite tehnilisi andmeid pole veel saadud, saavad naftaettevõtted kasutada uuringuid, analüüse või andmebaase, mis on kättesaadavad uurimisinstituutides, ülikoolides, geoloogiaettevõtetes ja -uuringutes, eraettevõtetes või nende riikide riigiarhiivid, kus nad tegutsevad, et saada esialgne ülevaade konkreetse geograafilise piirkonna süsivesinikupotentsiaalist.

Nendele uuringutele ja andmetele juurdepääsemiseks on palju võimalusi; mõnel juhul on need üldkasutatavad ja vabalt kättesaadavad, mõnel juhul saab neid osta. Teine laialt omaksvõetud lahendus on konkreetsete andmebaaside loomisele suunatud projekti rahastamine.

Naftauurimine hõlmab selliseid põhitegureid nagu kogutud andmete usaldusväärsus, nende kättesaadavus, mitmekesisus ja üksikasjalikkus.

Geofüüsikalised uuringud (nafta- ja gaasitööstus)

Geofüüsikalised uuringud on rakendusuuringud ning naftauurimisel kasutatakse geofüüsikat kaudse metoodikana ning koos geoloogiaga süsivesinike akumuleerumiseks potentsiaalselt soodsate settebasseinide tunnuste tuvastamiseks ja lokaliseerimiseks.


Skuķīši

Skuķīši (ka VEF Ozoli) on küla (vidējciems) Lätis Ropaži piirkonna Garkalne vallas. Küla asub valla kaguosas merepinnast 14 meetri kõrgusel Tumšupe jõe kaldal. Skuķīši jääb valla keskusest Berģist 16 ja Riia keskusest 28 kilomeetri kaugusele.

Makstenieki tekkis 1980. aastatel, mil sinna rajati VEF Ozoli nimeline aianduskooperatiiv. Küla territooriumile jääb ka endine Nõukogude armee sõjaväebaas. Küla idaosas asub Tumšupe jõel Skuķīši tiik.

Külas asuvad Skuķīši ja D.B. Ozoli bussipeatus.

Skuķīšis kasvavad männid (ümbermõõduga 2,9 ja 2,54 m) on looduskaitse all.

2007. aastal oli külas 107 elanikku, 2020. aastal 239.


Nafta- ja gaasimaardla

Nafta- ja gaasimaardla on maa-alune litoloogiline moodustis, millel on vedeliku hoidmiseks ja edasiandmiseks piisav poorsus ja läbilaskvus. Settekivimid on kõige tavalisemad maardla kivimid, kuna neil on suurem poorsus ja läbilaskvus kui enamikul tard- ja moondekivimitel ning need moodustuvad temperatuuritingimustes, milles süsivesinikud alles jäävad. Reservuaar on naftasüsteemi kriitiline komponent.

Nafta- ja gaasiväljad

Nafta- ja gaasiväljad on maapinna alune süsivesinike kogunemine, kogum või rühm basseine. Nafta-, gaasiväli koosneb maardlast, mis püüab kinni süsivesinikke ja on kaetud mitteläbilaskva, tihendava kivimiga.


Nafta- ja gaasikaev

Nafta- ja gaasikaev on mõiste kaevu kohta, mida puuritakse või mis on maapinnalt või merepõhjast puuritud, et toota naftat ja gaasi. Tavaliselt toodetakse paralleelselt naftaga ka naftagaasi. Kaevu, mis on ette nähtud peamiselt või ainult gaasi tootmiseks, nimetatakse gaasikaevuks.

Kaevu puurimine ja valmimine

Kaevu liigid

Nafta- ja gaasikaevusid saab liigitada eesmärgi järgi: Tootmiskaevudes toodetakse gaasi või naftat. Hindamiskaevudes määratakse kindlaks nafta- ja gaasimaardla akumulatsiooni omadused. Uurimiskaevudes uuritakse uut naftat ja gaasi. Otsingukaevude abil uuritakse piirkondi, mis pole teadaolevate gaasi- või naftaväljade läheduses. Madalad kaevud on kivimi omaduste kohta teabe hankimiseks või geotehniliste uuringute läbiviimiseks.


Laliki

Laliki on küla Poolas Sileesia vojevoodkonnas Żywieci maakonnas Milówka vallas. Laliki asub Slovakkia piirist umbes 4 km kaugusel.


Upesciems

Upesciems (ka Berģi või Atvari) on küla (lielciems) Lätis Ropaži piirkonna Garkalne vallas. Küla asub valla lõunaosas merepinnast 5 meetri kõrgusel maantee A4 ja Lielā Jugla jõe vahel. Upesciems jääb valla keskusest Berģist 5 ja Riia keskusest 18 kilomeetri kaugusele.

Küla on tekkinud endise Berģi mõisa (Bergshof) keskuse juurde. 1922. aastal kolis mõisa häärberisse 1870. aastal asutatud Berģi kool. 1960. aastatel hakati kooli juurde rajama kalakasvatusmajandi Upesciems keskasulat. Külale on allutatud ka mitmed endistest suvilakooperatiividest tekkinud asundused, nagu Dumbrāji, Padebeši, Silezers ja Ziemeļnieki. Külas on autosporditrass, puhkepaik, raamatukogu ning Berģi muusika- ja kunstikool.

Külas asuvad Šoseja, Apvedceļši, Lapsukalni, Ziemeļnieki ja Upesciemsi bussipeatus.

Upesciemsis kasvavad tammed (ümbermõõduga 4,1 m, 4,18 m ja 4,24 m, ning läänepärnad ümbermõõduga 2,8 m, 2,83 m ja 2,92 m) on looduskaitse all.

2015. aastal oli külas 1209 elanikku, 2020. aastal 1239.


Toby Tortoise Returns

"Toby Tortoise Returns" on 1936. aastal valminud Walt Disney joonisfilm sarjas "Silly Symphony".

Film on järg 1935. aasta filmile "The Tortoise and the Hare". Filmi sisu keskendub poksimatšile ja selles esinevad ka tegelased teistest Disney joonisfilmidest. Filmi pikkus on 7 minutit.


Juri Kovaltšuk

Juri Kovaltšuk (Ю́рий Валенти́нович Ковальчу́к, sündinud 25. juulil 1951) on Venemaa miljardär, keda on nimetatud Venemaa presidendi Vladimir Putini "isiklikuks pankuriks", Rossija Banki juhatuse esimees ja suurim aktsionär.


Meinhard II

Meinhard II (u. 1238 – 1. november 1295), Meinhardiinide koja liige, valitses 1258. aastast Görzi krahvkonda (kui Meinhard IV) ja Tirooli krahvkonda üheskoos oma noorema venna Albertiga. 1271. aastal jaotasid nad oma pärandi ja Meinhard hakkas valitsema Tirooli. 1286. aastal läänistati talle Kärnteni hertsogkond ja külgnev Kraini mark.


Jääsinine

Jääsinine on sinise ja rohelise vahel asuv värvitoon, enamasti heledam rohekassinine, mis sarnaneb läbi paksu jääpanga kumava valguse värvusega. Mõistet on kasutatud türkiissinise sünonüümina. Teise definitsiooni järgi on jääsinine külm helesinine.

Jääsinine (Eisblau) on Ostwaldi värvisüsteemis üks kaheksast põhivärvusest, selle komplementaarvärvus on oranž.

Värvi nimetust on kasutatud silmavärvuse iseloomustamiseks, ja pigem negatiivses seoses.


Elu on unenägu

"Elu on unenägu" ehk "La vida es sueño" on 1635. aastal avaldatud hispaaniakeelne näidend, mille autor oli Pedro Calderón de la Barca. Näidend keskendub vaba tahte ja saatuse konfliktile ning see on üks tuntumaid teatriteoseid Hispaania kuldajast ja de la Barca kuulsaim näidend.

See jutustab loo väljamõeldud Poola printsist Segismundost, kelle on tema kuningast isa Basilio sulgenud vangitorni, sest ettekuulutus ennustas, et prints toob hävingu riigile ja surma kuningale. Nõnda tõuseb teemadena esile ka unenägude ja reaalsuse vaheline seos ning isa ja poja vaheline konflikt.

Briti päevaleht The Independent on nimetanud selle maailma ajaloo 40 olulisema näidendi sekka.

Sellest on valinud mitmeid adaptatsioone. Näiteks Raúl Ruiz tegi selle põhjal 1987. aastal filmi ning Lewis Spratlan komponeeris selle põhjal ooperi, mis esietendus 2010. aastal.


Muusikasotsioloogia

Muusikasotsioloogia on muusikateadust ja sotsioloogiat ühendav distsipliin, mis uurib muusika rolli ühiskonnas, inimestevahelises suhtluses ja sotsiaalsetes struktuurides.


Garci Lasso de la Vega

Garci Lasso de la Vega (sündis aastate 1498–1503 vahemikus Toledos ja suri 14. oktoobril 1536 Nice'i linnas Savoia hertsogkonnas), tuntud ka kui Garcilaso de la Vega, oli Hispaania luuletaja ja sõdur. Ta aitas tuua Hispaaniasse Itaalia renessanssluule vorme, tehnikaid ja teemasid.

Tema luuletused avaldas 1543. aastal Juan Boscán Almogáver.


Vanapark

Vanapark on park Pärnus. See rajati 1831. aastal ja on Pärnu linna vanim park.

Tänapäeval asuvad pargis laste mänguväljak ja Vanapargi monument.

Park on võetud looduskaitse alla.


Leheroheline (värvus)

Leheroheline on üks rohelistest värvitoonidest, enamasti soojatooniline ja küllastatud heledam kuni keskmine lehtede värvi roheline värvus.

Värvinimetust kasutatakse sageli lõngade, aga ka muude materjalide värvuse kirjeldamisel.

Ostwaldi värvisüsteemis on hele ja kollakas leheroheline (Laubgrün) üks kaheksast põhivärvist, selle komplementaarvärvus on kannikeselilla (Veil).


Amatnieki

Amatnieki on küla (vidējciems) Lätis Ropaži piirkonna Garkalne vallas. Küla asub valla lõunaosas merepinnast 5 meetri kõrgusel maantee A4 ja Mazā Jugla jõe vahel. Amatnieki jääb valla keskusest Berģist 6,6 ja Riia keskusest 17 kilomeetri kaugusele.

Küla moodustati aastal 2003 veel hoonestamata põldudele. Sealse ala arendamiseks loodi kaks kinnisvaraprojekti - esimene neist Mazā Jugla luhale, teine kõrgemale maale, kus kasvas männik.

Külas asub Amatnieki bussipeatus.

Amatniekis kasvavad männid (ümbermõõdud 3,07 ja 3,12 m) on looduskaitse all.

Aastal 2008 oli külas 99 elanikku, aastal 2020 oli seal aga 204 elanikku.


Sunīši (Garkalne piirkond)

Sunīši on küla (lielciems) Lätis Ropaži piirkonna Garkalne vallas. Küla asub valla lõunaosas merepinnast 8 meetri kõrgusel Sunīši järve kaldal, maantee A4 ja Lielā Jugla jõe vahel. Sunīši jääb valla keskusest Berģist 10 ja Riia keskusest 21 kilomeetri kaugusele.

Küla tekkis aastal 2002, mil müüki pandi 70 Sunīši järve kaldal metsas asunud krunti. Küla kujunes järve ümber, selle keskus asub järve idakaldal.

Sunīši keskaegne kalmistu on muinsusmälestisena kohaliku kaitse all.

Külas asuvad Mucenieki, Ferrum Agro ja Sunīši bussipeatus.

2007. aastal oli külas 355 elanikku, 2020. aastal 842.


Arūnas Dulkys

Arūnas Dulkys (sündinud 28. oktoobril 1972 Šilutes) on Leedu majandusteadlane. Ta on 7. detsembrist 2020 Leedu tervishoiuminister.

Ta lõpetas aastal 1990 Raseiniais keskkooli ja aastal 1995 Vilniuse Ülikooli majandusteaduskonna.

Ta on 7. detsembrist 2020 Leedu tervishoiuminister Ingrida Šimonytė valitsuses.


Dmitri Kisseljov

Dmitri Konstantinovitš Kisseljov (vene keeles Дмитрий Константинович Киселёв; sündinud 26. aprillil 1954 Moskvas) on Venemaa ajakirjanik ja esipropagandist, Venemaa riikliku uudisteagentuuri Rossija Segodnja tegevjuht.


Carmely Reiska

Carmely Reiska (sündinud 8. augustil 2002 Tallinnas) on Eesti iluvõimleja, kes aastatel 2018–2021 kuulus Eesti iluvõimlemise rühmkava koondvõistkonda.


Berģi (Garkalne piirkond)

Berģi on küla (lielciems) Lätis Ropaži piirkonna Garkalne vallas. Küla asub Riia piiril ja jääb valla keskusest Berģist 3 ning Riia keskusest 14 kilomeetri kaugusele.

Külas asub Autoservissi bussipeatus, enamik küla teenindavatest peatustest jäävad aga Riia linna aladele, asudes kahe asula piiriks oleval Riia tänaval (Upesciema iela).

Riia linna piiritähis on muinsusmälestisena riikliku kaitse all.

Aastal 2020 oli külas 1337 elanikku.


Kamesznica

Kamesznica on küla Poolas Sileesia vojevoodkonnas Żywieci maakonnas Milówka vallas. Kamesznica asub Slovakkia piirist 7,5 km kaugusel.


Toidu kuivatamine

Toidu kuivatamine on toidu säilitamise meetod, mis seisneb toidu kuivatamises (dehüdraatimises ehk veetustamises) sealt vett eemaldades. Toitu kuivatatakse selleks, et see säiliks kauem tarvitamiskõlblikuna ja oleks paremini transporditav. Samuti kuivatatakse toitu selleks, et minimeerida toidu liigset töötlemist muudel viisidel. Kuivatamine pärsib ka bakterite, hallituste ja seente kasvu.

Kuivatatud toidud on toitvad, kerged, neid on lihtne säilitada ja kasutada. Eelkõige on väga tervislikud kuivatatud puu- ja köögiviljad, sest neis on palju süsivesikuid, nad on kiudainerikkad ja väikese rasvasisaldusega.

Toitu saab kuivatada mitmel viisil, näiteks looduslikult õhu ja päikese käes või kuumakambrites, vaakumis ja gaasilises keskkonnas. Kõige enam kasutatakse õhu käes kuivatamist, sest see on otstarbekohane ja tulemusrikas. Nii kuivab toit järk-järgult, mis tähendab, et toit ei saa üle kuumeneda. Selle tulemusena ei kaota toit oma värvi ja ei kõrbe ära. Tänapäeval kasutatakse ka dehüdraatoreid ja külmkuivatamist, et looduslikke kuivatamisprotsesse kiirendada.


Nieledwia

Nieledwia on küla Poolas Sileesia vojevoodkonnas Żywieci maakonnas Milówka vallas. Nieledwia asub Slovakkia piirist 8 km kaugusel.


Szare

Szare on küla Poolas Sileesia vojevoodkonnas Żywieci maakonnas Milówka vallas. Szare asub Slovakkia piirist ligi 8 km ja Tšehhi piirist umbes 13 km kaugusel.


Istebna

Istebna on küla Poolas Sileesia vojevoodkonnas Cieszyni maakonnas, Istebna valla halduskeskus. Istebna asub Tšehhi piirist 3 km kaugusel ja Slovakkia piirist ligi 5,5 km kaugusel.

Istebna on turismisihtpunkt ja talispordikeskus.


Koniaków

Koniaków (saksa keeles Koniakau) on küla Poolas Sileesia vojevoodkonnas Cieszyni maakonnas Istebna vallas. Koniaków asub Slovakkia piirist 3,5 km ja Tšehhi piirist 6,5 km kaugusel.

Koniaków asub merepinnast ligikaudu 750 meetri kõrgusel. Küla on turismisihtpunkt ja puhkekeskus. Koniakówis on soodsad tingimused talispordiks (lumikate püsib umbes 100 päeva aastas) ja mägimatkamiseks. Koniaków on kuulus pitsikudumise, tikkimise ja kunstilise kudumise keskus. Külas on säilinud traditsioonilised rahvarõivad ja palju rahvakombeid. Tegutseb piirkondlik laulu- ja tantsuansambel "Koniaków".


Deng Xiaopingi teooria

Deng Xiaopingi teooria (hiina lihtsustatud kirjas 邓小平理论, hiina traditsioonilises kirjas 鄧小平理論, pinyinis Dèng Xiǎopíng Lǐlùn) ehk dengism on Hiina Rahvavabariigi juhi Deng Xiaopingi poolt loodud poliitiliste ja majanduslike teooriate seeria. Tema teooriad ei vastandu marksism-leninismile ega maoismile, vaid proovivad neid kohastada Hiina sotsiaalmajanduslikesse oludesse.

Deng pidas oluliseks ka Hiina avamist välismaailmale ja põhimõtet "üks riik, kaks süsteemi". Läbi loosungi "otsige tõde faktidest" edendas ta riigis poliitilist ja majanduslikku pragmatismi.


Markus Kärner

Markus Kärner (sündinud 25. juunil 1990) on Eesti jurist, ametilt kohtunik.

Kärner on õppinud aastatel 2009–2012 Tartu Ülikoolis õigusteadust ja saanud sotsiaalteaduste bakalaureusekraadi. 2012–2014 omandas ta õigusmagistri samas ülikoolis. 2019. aastast õpib Tartu Ülikooli doktorantuuris ning on ka ülikooli karistusõiguse õppejõud.

8. augustil 2013 nimetati ta riigiprokuratuuri järelevalveosakonna konsultandiks. 1. oktoobrist 2014 töötab ta Justiitsministeeriumis. Kuni 31. oktoobrini 2019 oli Kärner kriminaalpoliitika osakonnas karistusõiguse ja menetluse talituse nõunik. 1. novembrist 2019 kuni 11. oktoobrini 2020 oli ta sama struktuuriüksuse juhataja.

10. augustist 2020 täitis ta kriminaalpoliitika asekantsleri ülesandeid ning 12. oktoobrist nimetati ta sellele ametikohale viieks aastaks. Justiitsministeeriumi kriminaalpoliitika asekantsleri põhiülesanneteks on tõhusa ja inimkeskse kriminaalpoliitika arendamine, mis põhineb andmetel ja analüüsil. Asekantsleri ülesandeks on ka prokuratuuri ja kohtuekspertiisi instituudi tegevuse koordineerimine ja teenistusliku järelevalve teostamine. Justiitsminister Raivo Aeg ütles ametisse nimetamisel, et uue asekantsleri peamiseks väljakutseks saab olema digitaalsele menetlusele üleminek kogu süüteomenetluse ahelas. Tema teenistus lõppes omal soovil 5. novembril 2023.

3. novembril 2023 nimetas Vabariigi President Riigikohtu üldkogu ettepanekul Kärneri teise astme kohtunikuks alates 8. jaanuarist 2024. Ta asus tööle Tallinna ringkonnakohtu kriminaalkolleegiumi.

Markus Kärneri teadusartikleid karistusõiguse ja kriminaalmenetluse valdkonnas on avaldanud Eesti õigusajakiri Juridica.


Tanel Kalmet

Tanel Kalmet (sündinud 30. mail 1973) on Eesti riigiametnik.

1993–1995 oli Tanel Kalmet õpetaja Jakob Westholmi Keskkoolis. 1997–1999 Patendiameti konsultant-nõunik ja 1999–2002 õigusosakonna talituse juhataja. 2001–2006 Akadeemia Nord lektor ja 2006–2007 sama kooli dotsent. 2004. aastast on ta Patendiameti tööstusomandi apellatsioonikomisjoni esimees. 2019 nimetati ta samale ametikohale riigiametnikuna. 2007–2019 oli Kalmet tööl Justiitsministeeriumis eri ametikohtadel.


Kristel Siitam-Nyiri

Kristel Siitam-Nyiri (sündinud 23. märtsil 1975) on Eesti jurist ja riigiametnik.

1997. aastal lõpetas Siitam-Nyiri Tartu Ülikooli õigusteaduskonna.

Siitam-Nyiri alustas prokurörina 1995. aastal Pärnu prokuratuuris. 1997–2004 töötas ta Tallinna prokuratuuris majanduskuritegude osakonda juhtiva prokurörina ning aastatel 2004–2011 Põhja ringkonnaprokuratuuri majandus- ja korruptsioonikuritegude osakonna juhina (vanemprokurör).

2011–2020 oli ta Justiitsministeeriumi kriminaalpoliitika asekantsler. 2020. aasta juuli lõpus nimetati ta Euroopa Prokuratuuri prokuröriks.

2005. aastal nimetas Vabariigi Valitsus ta Estonia parvlaeva uppumise uurimise komisjoni liikmeks. Aasta möödudes asendati ta kahe teise ametnikuga.

2019. aastal nimetas Vabariigi Valitsus ta kolmeks aastaks ametnikueetika nõukogu liikmeks. Keskvalitsus vabastas ta aasta hiljem nõukogu koosseisust.